Bakının heykəllərinə virtual tur – Artlogos\nHeykəltəraşlıq ibtidai cəmiyyətlərdən bu günə qədər insanlar tərəfindən maraq göstərilən bir sahədir. Heykəllər bəzən bizim üçün yanında görüş təyin etdiyimiz obyektə çevrilir, bəzən baxıb zövq aldığımız sənət nümunəsinə, bəzən də dəfələrlə yanından ötüb-keçsək də, diqqət etmədiyimiz bir məfhuma. Bakının da xüsusilə mərkəz hissəsində obrazlı desək addımbaşı heykəllərə rast gəlmək mümkündür. Bunların bəzilərinin çox maraqlı hekayələri var. Şəhərdə gəzmək üçün darıxdığımız bu karantin günlərində sizi maraqlı hekayələri olan həmin heykəllərlə bağlı virtual gəzintiyə dəvət edirəm.\nBaşlayaq Bakının ən hündür heykəlindən. Söhbət Nəriman Nərimanovun heykəlindən gedir. 1972-ci ildə açılışı olan heykəlin müəllifi Cəlal Qaryağdıdır. Açılışı 1972-ci ildə olsa da, heykəlin eskizinin hazırlanmasına hələ 1959-cu ildə başlanılıb. Eskiz variantı 1966-cı ildə hazır edilən heykəlin qoyulması isə ləngiyib. Müəllifin oğlunun müsahibəsində qeyd etdiyinə görə, bu ləngiməyə səbəb ermənilərin Moskvaya heykəllə bağlı şikayət yazması və Nərimanovun millətçiliyinin qabardılması olub.\nAçılışı üçün icazə veriləndən sonra da, heykəlin başı bəladan qurtulmur. Ermənilər bu dəfə də, heykəlin Bakının ən hündür heykəli olacağını əsas gətirir və bunu millətçilik aktı kimi dəyərləndirərək Moskvaya bu barədə məktub yazırlar. Məktubda Nərimanovun heykəlinin Kirovun heykəlindən hündür olduğu, bunun isə millətçilk aktı kimi dəyərləndirildiyi qeyd olunurdu. Beləcə Kreml işə qarışır, ancaq tuncdan tökülən heykəlin hündürlüyünü artıq azaltmaq mümkün olmayacağı üçün, heykəlin kürsü hissəsi kiçildilir. İlkin variantda heykəlin özünün 20, pyedestal hissəsinin hündürlüyünün isə 12 metr olduğu qeyd edilir. Bu dəyişiklikdən heykəl müəllifi də hər zaman şikayətçi olubmuş. Deyilənə görə dostları ona zarafatla “ay Cəlal, get o kişini uzunqulaqdan düşür” deyirmişlər. Heykəltaraşın narazı qaldığı bir məqam da, heykəlin ətrafında ucaldılan binalarla bağlıdır. Müəllif düşünür ki, heykəl binaların arasında öz baxış dairəsini kiçildir. Uzaqdan seyr üçün nəzərdə tutulan abidə demək olar ki, çox dar bir kəsimdən görünə bilir. Ancaq bütün bunlara rəğmən, başı bəlalı heykəl, hündürlüyünün qısaldılmasına baxmayaraq, indinin özündə də Bakının ən hündür heykəlidir.\nYolumuza Nərimanov heykəlindən İstiqlaliyyət küçəsi istiqamətində davam edək. Deyilənə görə, Tolstoy çox sevdiyi “Səfillər” romanı ilə bağlı deyib ki, bütün fransız ədəbiyyatı bir kitabxanaya toplansa və həmin kitabxana yansa, sadəcə Səfillər yanmaqdan qurtulsa, yenə də fransız ədəbiyyatı adına üzülməyə dəyməz. İstiqlaliyyət küçəsinin də Bakının tarixində, Səfillərin fransız ədəbiyyatında tutduğu yerə bənzər yer tutduğunu deyə bilərik. 19-cu əsrin sonlarında Bakının genişlənməsi nəticəsində salınan ilk küçələrdən biri olan İstiqlaliyyət küçəsi ilk dəfə İmperator 1-ci Nikolayın şərəfinə “Nikolayevski” adlandırılıb. Xalq Cümhuriyyətinin hakimiyyəti illərində isə küçənin adı dəyişdirilərək “Parloman” qoyulub. İndinin özündə də bəzi adamların buranı “Kommunist küçəsi” adlandırmasına səbəb isə sovetlər dönəmində küçənin bu cür adlandırılması olub. Nəhayət, müstəqillik dövründə küçə İstiqlaliyyət adını alıb.\nKüçə hansı adı daşımasından asılı olmayaraq hər zaman tarixi hadisələrə şahidlik edib. Bu baxımdan İstiqlaliyyət küçəsinə həm də “İlklərin küçəsi” demək olar. Məsələn, Bakıda tikilən ilk çox mərtəbəli bina da burada tikilib. Söhbət hazırda İçərişəhər metro stansiyasının qarşısında yerləşən yeddi mərtəbəli binadan gedir. Binanın özülü Mirzəbəyov soyadlı mülkədar tərəfindən 1911-ci ildə qoyulur. Tikinti işləri 1915-ci ildə yekunlaşır. Mirzəbəyovlar binadan uzun müddət istifadə edə bilmirlər. Belə ki, inqilabların başlamasından narahat olan bəy binanı 1.200.000 manata Musa Nağıyeva satır və pulu Amerika banklarına yatırır. 1918-ci ildə isə Mirzəbəyov Nyu-York şəhərinə mühacirət edir və həyatının sonuna kimi orada yaşayır.\nBakıda salınan ilk park olan Filarmoniya bağı da bu ərazidədir. Bağ 1830-cu illərdə, İçərişəhər iki divar əhatəsində olan vaxt salınıb və uzun müddət şəhərin yeganə bağı sayılıb. Bağın yaranma hekayəsi də, çox maraqlıdır. Şəhər hakiminin həyat yoldaşı Bakıda sıxıldığı, gəzməyə yer tapmadığı üçün Bakının komendantı R.R.Xoven Lənkəran və İrandan gələn bütün gəmi sahiblərinin qarşısına gəldikləri yerdən münbit torpaq gətirmələri şərtini qoyub. Bu torpaqların sayəsində əvvəlcə meyvə ağacları yetişir, sonra bəzək kolları. 1859-cu ildə bağda rəqs meydançası düzəldilir. Axşamlar sərin düşəndə orkestr çalırmış. Qara camaatı bura həftədə bir dəfə buraxırlarmış. Varlılar-məmurlar, neftxudalarsa nə vaxt ürəkləri istəsə gələ bilərlərmiş.\nHazırda M.Füzuli adına Əlyazmalar İnstitutunun fəaliyyət göstərdiyi bina isə həm müsəlman aləminin ilk dünyəvi qız məktəbinə, həm də ilk respublikanın parlamentinə ev sahibliyi etməsi ilə fərqlənir. Azərbaycan tarixində ən məşhur hadisələrdən biri hesab edilən Sisianovun öldürülməsinin də buradakı qoşa qala qapılarının qarşısında baş tutduğu qeyd edilir. Bakı xanını Kürəkçay müqaviləsi imzalamağa vadar etmək üçün Bakıya gələn Sisianov xanın əmisi oğlu İbrahim bəy tərəfindən Bakının açarları Sisianova təqdim edildiyi vaxt öldürülmüşdü. Bakıdakı ilk heykəl də elə İstiqlaliyyət küçəsində ucaldılıb. Bakının ilk heykəlindən öncə gəlin İçərişəhər metrosunun arxasındakı qala qapısından içəri daxil olaq və elə orada yerləşən və görünüşcə Bakının ən orijinal heykəllərindən biri olan Əliağa Vahidin heykəli ilə tanış olaq.\nHeykəl nisbətən yeni hesab edilə bilər. 1990-cı ildə Azərbaycan Dövlət Filarmoniyasının yanındakı bağda açılışı olan heykəl, 2008-ci ildə İçərişəhərə köçürülüb. Heykəlin görünüşü ilə bağlı heykəltaraş Rahib Həsənov bunları deyib:\n“1989-cu ildə memarlar Sənan Salamzadə və Cahangir Məmmədov Vahidin heykəlini hazırlamağı mənə tapşırdılar. Bir neçə gün düşündükdən sonra heykəlin maketini plastilindən düzəltdim. Heykəlin görünüşünə nəzər salanda ayrı-ayrılıqda müxtəlif epizodlar görürük. Burada Vahidin toy məclisi təsvir olunub. O öz toyunda iştirak edir. Başının sol tərəfində qulağı bərabərində muğam üçlüyüdür. Bu, milli musiqiyə, muğam və qəzəlin ayrılmazlığına işarədir. Bir tərəfdə isə Vahidin dəfn mərasimidir. Çadralı qadınlar ağlaşır. Başın arxa hissəsində Vahidin dostları, həmkarları yığışıb şeir deyir, qəzəl oxuyurlar. Əliağa Vahid, Hüseyn Cavid, Mikayıl Müşfiq, Cəfər Cabbarlı, Azər Buzovnalı, Səttar Bəhlulzadə də masanın ətrafındadırlar. Vahid Füzuli vurğunu olduğu üçün məclisin təsvir olunduğu başın alt hissəsindəki obraz buna işarədir. Bütün insanlar – dahilər də, adilər də torpaqdan yaranıb və torpağa da qayıdacaq. Heykəldə Vahidin başı kök atıb inkişaf edir, bir ağac kimi böyüyür. Dünya dağılır, dəyişir, zəlzələlər olur, amma yer, torpaq əbədi olaraq qalır. Bu ağaclar da onun üzərində inkişaf edib böyüyür. Bax budur Vahidin sirri. Bir qəzəlxan şairin həyat fəlsəfəsi “.\nAncaq onu da qeyd etmək lazımdır kİ, heykəlin görünüşünün bu cür olması birmənalı qarşılanmayıb. Müəllif müsahibəsində qeyd edir ki, bir neçə gün sonra iki şəxs heykəllə tanış olmaq üçün onun emalatxanasına gəlir. Bunlardan biri dönəmin Tikinti Materialları Naziri Arif Mansurov olub və o, heykələ mənfi yanaşaraq “ə, bu nə biabırçılıqdır?! Vahidin başında turp əkib e bu. Ayıb deyil, bu boyda şairin heykəlini bu hala salıb. Mənim xoşuma gəlmədi” reaksiyasını verib. Ancaq maraqlıdır ki, ikinci şəxs heykəli çox bəyəndiyini və dünyanın heç yerində belə əsər görmədiyini və heykəlin mütləq bu formada qoyulmalı olduğunu bildirib. Sizcə ikinci şəxs kim olsa yaxşıdır? Allahşükür Paşazadə! Bütün Qafqazın Şeyxi emalatxananı tərk edərkən müəllifə təsbeh hədiyyə etməyi də unutmayıb.\nAncaq Arif Mansurovun heykəllə bağlı tərəddüdləri hələ də davam edirmiş. Buna görə də, nazir müəllifə heykələ baxması üçün daha bir nəfər gətirəcəyini və həmin şəxsin heykəli bəyənəcəyi təqdirdə işə davam ediləcəyini, bəyənmədiyi təqdirdə isə onun gözünün qarşısında sındıracağını bildirir. Heykəltəraş bu hadisəylə bağlı nəql edir ki:\n“Bir də gördüm Arif Mansurov, başında aerodrom papaqlı kök bir kişi, onların da yanında əliavtomatlı üç nəfər emalatxanaya girdilər. Bu kök kişi heykəlin ətrafında fırlanmağa başladı. Fırlana-fırlana bir mənə, bir də Arifə baxırdı. Arif bir saata bir qutu “BT”-ni çəkib qurtardı. Əsəbdən əlləri əsirdi. Birdən bu kök kişi qışqırdı ki, Arif, bunu hardan tapmısan? Dedim, vəssalam, bunlar məni vuracaq. Dünyanın da pis vaxtı. Arif qayıtdı ki, nə olub? Dedi, bu bizim adamdı ki… Bax e, gör nəşəni necə işləyib. Sən demə bu narkobaron imiş. Vallah, mən də nəşə filan işləməmişdim, heykəlin altını ağac formasında hazırlamışdım. Həmin narkobaron da elə bilib nəşədir. Bu, həlledici məqam oldu və heykəlin yolu açıldı. Heykəli Leninqrada, UNESCO-nun nəzdindəki zavoda apardıq. Dedilər növbə çoxdur, iki ildən sonra gələrsiniz. Bakıdan zəng edib tapşırdılar ki, heykəl yubileyə kimi hazır olmalıdır. Heykəli bürüncdən tökdülər. Ustalar deyirdi Leninin heykəlini tökməkdən yorulmuşduq, bu heykəl bizə ləzzət verdi.”\nYenidən İstiqlaliyyət küçəsinə qayıdıb üzüaşağı yolumuza davam etsək, yaxınlıqdakı Axundov bağında yerləşən Mirzə Fətəli Axundovun heykəli ilə də tanış ola bilərik. Axundovun heykəli şəhərin yaşlı heykəllərindən biridir. Heykəl 1934-cü ildə yəhudi heykəltəraş Pinxos Sabsay tərəfindən hazırlanıb. Yerləşdiyi bağ kiçik olduğundan ona uyğun da düzəldilib, ancaq mənə elə gəlir ki, Axundov Azərbaycan dramaturgiyasının banisi olduğu üçün, onun heykəli Akademik Milli Dram Teatrının qarşısında yerləşsə daha mənalı və əzəmətli olardı. Heykəlin tarixi ilə bağlı araşdırmada qeyd edilənlərdən məlum olur ki, Axundovun özü kimi, heykəli də, qaragüruhçuluqdan və cahillərdən əziyyət çəkib. Yazılanlara görə, 2-ci Dünya Müharibəsi ərəfəsində bir qrup Bakı “qədeşi” Axundovun heykəlinin arxasının onların kəndi istiqamətinə düşdüyünü iddia edərək, heykəlin baş hissəsini müxtəlif alətlərlə ayıraraq üzünü öz kəndləri tərəfə çeviriblər. 1977-ci ildə isə başqa bir gənc heykəli uçurtmağa cəhd edib. Əməlinə görə istintaqa cəlb edilən həmin şəxs bu əməli etməsinə səbəb olaraq, Axundovun əlifba islahatı layihəsi hazırlamaqla xalqa xəyanət etməsini göstərib.\nİstiqlaliyyət küçəsinə qayıdaraq biraz daha aşağı istiqamətdə hərəkət etsək, məşhur İsmailiyyə binasından sonra qarşımıza Mirzə Ələkbər Sabirin heykəli çıxır. Bu heykəlin özəlliyi Bakı şəhərində qoyulan ilk heykəl olmasıdır. 1922-ci ildə salınan və indi Sabir bağı adlandırılan gözəl bağa yaraşıq verən heykəlin ilk forması belə olmayıb. İlk variantında Sabir ayaqüstə təsvir olunub. Ancaq 1958-ci ildə heykəl indiki ilə əvəzlənib. Heykəlin müəllifi Cəlal Qaryağdıdır. Heykəltəraş əsəri Sabirin məşhur “Bənzərəm bir qocaman dağa ki, dəryada durar” kəlamının təsiri ilə yaratdığını deyir.\nSabir bağlı ilə üzbəüz ərazidə isə Nizami Gəncəvinin heykəli yerləşir. Əlində bükülü perqament tutaraq öz adını daşıyan Ədəbiyyat Muzeyinə baxan Nizami heykəli 1949-cu ildə açılıb. Tunc heykəlin hündürlüyü 6,2 metr, çəkisi isə 7 tondur. Postamentlə birlikdə isə abidənin hündürlüyü 15 metrə çatır. Bu heykəllə bağlı Həmid Herisçinin “Gecə kanalı” kitabında (bəli kitabında. Tv-dəki eyniadlı veriliş bağlandıqdan sonra qəzetdə davam etdirilən layihə kitab şəklində də çap olunub) maraqlı məlumatlara rast gəlmişdim. Müəllif qeyd edir ki, “1806-cı ildə Cavad xan, 1828-ci ildə Qacar şahzadəsi Abbas Mirzə ruslara qarşı apardığı döyüş zamanı öz hərbi qərargahını Nizaminin Gəncədəki qəbri üzərində qurublar. Daha sonra, 1806-cı ildə Gəncəni alıb Nizaminin qəbrini dağıdan rus generalı Sisianovun aqibətinin də elə İstiqlaliyyət küçəsindəki Qoşa Qala qapısı yaxınlığında necə sonlandığı tarix kitablarımızdan bizə məlumdur. Həmin vaxt başı kəsilən Sisianovun bədəni qalaya yaxın bir ərazidə basdırılıb. Sonradan orda bir bağ salınıb, üzərinə Sisianovun abidəsini də ucaldıblar. Adını da qoyublar «Sisyanovskiy skver». Həmin yerin hazırkı adı Nizami bağıdır. Düz ortasında isə Nizaminin heykəli ucalır. Qalib gəldiyi döyüşdən sonra Nizaminin məzarını dağıdan Sisianovun məzarının yerində salınan Nizami bağı və heykəli…”\nKitabda Nizami Gəncəviylə bağlı digər maraqlı iddia da mövcuddur:\n“Nizami Gəncəvinin kəlləsi 1938-ci ildə Moskvaya məşhur antropoloq M.Gerasimova göndərilib ki, o, şairin simasını bərpa etsin. Böyük Teymurləngin, şair Rudəkinin, rus sərkərdəsi Yaroslav Mudrının kəllə sümükləri əsasında elmi araşdırmalar aparan, onların ilkin görünüşünü bərpa edən Gerasimov deyilənə görə, Nizaminin kəlləsini də tədqiq etməliymiş. Şairin kəllə sümüyü Bakı-Moskva qatarı ilə gizli bir şəkildə, qiymətli bir əmanət kimi Moskvaya göndərilməyinə göndərilir, Gerasimova da çatdırılır. Ancaq tezliklə baş verən Böyük Vətən Müharibəsi araşdırmaları sona çatdırmağa imkan vermir. Nəticədə dünya ictimaiyyəti Nizaminin simasını indiyəcən görməyib. Bu, işin hələ yarısıdır. Sən demə, Nizaminin kəllə sümüyü Moskvadan Bakıya qaytarılmayıb. Qalıb hardasa oralarda, elmi laboratoriyaların tozlu taxçalarında. Bəli, Azərbaycan ədəbiyyatşünasları bu söhbətləri edəndə bərk ehtiyatlanır, başlarından ikiəlli yapışıb öz kəllələrini də itirəcəklərindən qorxurdular. Belə söhbətlərdən birinin şahidi də mən olmuşam“, “…Bu işi öyrənmək üçün biz Tarix və Etnoqrafiya İnstitutuna yollandıq. Mülahizəmizi onlara bildirəndə alimlərin sifətində bir çaşqınlıq hiss etdik. Kimsə yavaşcana məsləhət verdi ki, sənədləri arxivdə axtara bilərsiniz. Ora da getdik. Amma arxivin özündə bir arxeoloji qazıntı aparmaq gərək idi. Bir sözlə, faktı nə təsdiq, nə də inkar edən bir sənəd tapılmadı. Məsələ dirəndi kor dalana.”\nNizami Gəncəvinin heykəlinin qarşısında yerləşən Ədəbiyyat Müzeyinin binasına gözəllik qatan üzərində işləmələrlə yanaşı həm də, heykəllərdir. Muzeyin yerləşdiyi bina 1850-ci ildə birmərtəbəli karvansara kimi tikilib. 1856-1868-ci illərdə elə karvansara kimi də fəaliyyət göstərib. Lakin sonradan tikiliyə əl gəzdirilir və müəyyən əlavələr edilir və bina “Metropol” oteli kimi fəaliyyət göstərməyə balayır. Metropol oteli o zamanlar Bakının ən məşhur məkanlarından hesab olunurmuş. Bina tarixi hadisələrin nəinki şahidi hətta iştirakçısı olub. 1918-ci ildə “Mart Qırğınları” zamanı ermənilər bu binanın üzərində pulemyotlar qoyaraq ətrafdakı bir çox insanı qətlə yetirib. Həmçinin, Azərbaycan Xalq Cümhuriyyətinin fəaliyyət göstərdiyi dönəmdə Nazirlər Kabineti də bu binada yerləşib. Sovetlər dönəmində Nizami Gəncəvinin anadan olmasının 800 illiyi münasibəti ilə binada Nizami muzeyinin yaradılması qərara alınır. 1943-cü ildə binanın fasadı və interyeri milli üslubda işlənərək eyvanında Füzuli (heykəltaraş: F.Əbdürrəhmanov), Vaqif (C.Qaryağdı), M.F.Axundov (heykəltaraş: P.Sabsay), Natavan (heykəltaraş: E.Tripolskaya), C.Məmmədquluzadə (heykəltaraş: N.Zaxarov), C.Cabbarlının (heykəltaraş: E.Klyatskin) heykəlləri ucaldılır.\nBinanın eyvanında heykəli olan şəxslərdən Natəvan xüsusiylə diqqət çəkir. Çünki, Bakıda qadınlara qoyulan heykəllərin sayı çox olmasa da, onun şəhərin mərkəzində bir-birinə yaxın yerləşən üç heykəli var. Ədəbiyyat Müzeyinin eyvanıyla yanaşı, şairənin əsas heykəli həmin binaya çox yaxın yerləşən keçmiş Azərbaycan kinoteatrının qarşısında yerləşir. Həmin heykəlin açılışı 1961-ci ildə olub. Bir neçə mərkəzi küçənin kəsişməsində yerləşən heykəlin ətrafında sonradan əlavə tikililər meydana çıxmadığından indi də, cəlbedici mövqeyə malikdir.\nNatəvanın mərkəzdəki üçüncü heykəlinin isə maraqlı və acınacaqlı hekayəsi var. Bu heykəl İstiqlaliyyət küçəsinin digər ucunda, hal-hazırda Milli İncəsənət Muzeyi kimi fəaliyyət göstərən binanın həyətində yerləşir. “De Burun sarayı” olaraq da tanınan bina Azərbaycanda yüksək vəzifələr tutmuş bir çox şəxsin yaşadığı ünvan olaraq da diqqət çəkir. Cümhuriyyət dönəmində Bakı şəhərinə gələn General Tomsonun başçılığı altındakı ingilis qoşunları bu binada yerləşibmiş. Daha sonra Azərbaycanda Sovetlər qurulandan və Nəriman Nərimanov Xalq Komissarları Şurasına Sədr seçiləndən sonra ailəsi ilə bu sarayda yaşamağa başlayıb. 1933-cü ildən sonra isə sarayın növbəti sakinləri Mircəfər Bağırov və onun ailəsi olur. Natəvanın bu binada yerləşən heykəli binanın daxilində eskponat kimi sərgilənmir, muzeyin arxa həyətində, gözdən uzaq bir yerdə yerləşir. Özü də Üzeyir Hacıbəyov və Bül-bül ilə yanaşı. İşğal olunan rayonların işğal ildönümlərində nümayiş etdirilən güllələnmiş heykəlləri tez-tez görürük. Şuşadan Bakıya məcburi köç etmiş və müharibədə güllə yaraları da almış bu abidələrin Bakıya gəlib çıxması da çox maraqlıdır. Bu büstlər Şuşadan çıxarılaraq Bakıya gətirilməyib. Tomas de Vaal Qarabağla bağlı kitabında büstlərlə bağlı qeyd edir ki:\n“Şəhərə girən ermənilər intiqam almaq üçün Şuşada anadan olan üç azərbaycanlı musiqiçinin və şairin tunc büstlərini söküb satdılar. Bu heykəllər yalnız möcüzə nəticəsində itirilməmişdi – bu dəfə onları Tiflisdə metal qırıntıları alveri ilə məşğul olan bir şəxs xilas etmişdi. Mən bu üç bürünc büstü pis vəziyyətdə – güllə izləri içində Bakıdakı Qırmızı Xaç komitəsinin həyətində görmüşəm: əlində kitab tutan başı örtülü şairə Natəvanın baş barmağı yox idi, ikibortlu pencək geyinmiş bəstəkar Hacıbəyovun büstü güllələrlə deşilmişdi və eynəyi sındırılmışdı, məşhur müğənni Bülbülün büstünün tunc alnı qabarmışdı. Əgər bir neçə cəsur erməni səy göstərməsəydi, itkilər daha böyük olardı. Erməni rəssamı Mher Qabrielyan mənə 1992-ci il mayın 9-da səhər öz doğma şəhərinə qayıdanda vandal və talançıların şəhəri necə dağıtdıqlarından danışdı. Mher və onun bir neçə dostu XIX əsrə aid şəhər məscidlərindən birinin önündə dayanıb, onu BTR-dən güllələməyə hazırlaşan cavanlardan qorumuşlar. Onlar şəhər muzeyində barrikada düzəldib, xalça, qazan və rəsmlərin oğurlanmasının qarşısını almaq üçün bir neçə gün orada gecələyiblər. Əsasən azərbaycanlıların yaşadığı Şuşada erməni azlığının nümayəndəsi olan Mherin çoxlu azərbaycanlı dostları var idi. O inandırırdı ki, Şuşanın məhvi azərbaycanlıları kədərləndirdiyi kimi, onu da kədərləndirmişdir. “Bilirəm ki, bu, onlar üçün böyük dərddir, bizim üçün də bu, belədir. Şəxsən mən özümü bu şəhərdə qalib hesab etmirəm. Ona görə ki, şəhər indi ölüdür.”\nMüəllif həmçinin yazır ki, ermənilər də Qarabağdakı Kazançetsots kilsəsinin tunc zənglərini Ukraynada bazarda tapıblar. Bu zəngi görən zabit onu üç milyon rubla alaraq Ermənistana göndərib. Müharibənin belə üzləri də var.\nNövbəti gəzintimizə Nizami metro stansiyasının qarşısından başlayacağıq. İlk tanış olacağımız abidə yaxınlıqda yerləşən Zivər bəy Əhmədbəyovun heykəlidir. Ətrafdakı binalardan bəziləri də elə Zivər bəyin işləri olduğu üçün, heykəlin yerinin düzgün seçildiyini qeyd etmək olar. Heykəl Bakının gənc heykəllərindən biri sayılır. 2011-ci ildə açılışı olub. Abidənin müəllifi Xalq rəssamı Natiq Əliyevdir.\nDünyanın bir çox şəhərlərində tarixi binaların memarlarının adları, şəhərin adı ilə birgə çəkilir. Bakı bu məsələdə nisbətən istisna hesab oluna bilər, çünki Bakıdakı məşhur binaların memarlarının geniş ictimaiyyət tərəfindən tanındığını deyə bilmərik. Bakıda əksər məşhur binaların tikilməyə başladığı 19-cu əsrin sonları, 20-ci əsrin əvvəllərində şəhərdə çox sayda əcnəbi memar toplaşmışdı. Zivər bəy Əhmədbəyovu fərqləndirən bir cəhət də, fəaliyyət göstərdiyi dövrdə Bakıdakı azsaylı azərbaycanlı memarlardan biri olmasıdır. Həmin dövrdəki əcnəbi memarlardan xüsusilə polşalı memarları vurğulamaq lazımdır. Ən azından ona görə ki, şəhərin çiçiklənmə dövrü hesab edilən 1892-1914-cü illərdə, 22 il ərzində şəhərin Baş Memarı vəzifəsini dörd polyak memar həyata keçirib. Onların arasında Yuzef Qoslavski xüsusi diqqət çəkir.\nHəmin dönəmdə xarici memarlara üstünlük verilməsinin bir səbəbi də, Bakı milyonçularının bir-birinin bəhsinə daha gözəl binalar tikdirmək üçün xaricdən məşhur memarlar dəvət etməsi idi. Bu dəbdəbə vurğunluğu tək memarlarla bağlı olmayıb. Manaf Süleymanov özünün məşhur “Eşitdiklərim, oxuduqlarım, gördüklərim” kitabında qeyd edir ki, “Bakı bələdiyyə idarəsi Rusiyada ən dövlətli bələdiyyə idarəsi idi. Qafqaz canişini oturan Tiflis şəhərinin bələdiyyə rəisi ildə 4.000 manat maaş aldığı halda, Bakı milyonçuları lovğalıqla Kursk şəhərindən ildə 20.000 manat maaşla Rayevi bələdiyyə rəisliyinə dəvət etmişdilər. Halbuki Rusiya imperiyasının nazirləri ildə 15.000 manat maaş alırdılar. Bakı milyonçularının bu avam «Səxavəti» dəfələrlə qəzet felyetonlarında lağa qoyulmuşdu.”\n1873 -ci ildə Şamaxıda doğulan Zivər bəy ilk ali təhsilli Azərbaycan memarı hesab olunur. O, ali təhsilini 1902-ci ildə Peterburqda İnşaat Mühəndisləri İnstitutunda alıb. Azərbaycan Xalq Cümhuriyyətinin qurulmasından sonra, 1918-ci ildə Bakı şəhərinin ilk azərbaycanlı Baş Memarı olub. Zivər bəyin fəaliyyəti ilə bağlı diqqət çəkən bir məqam da odur ki, öz əsərlərində qərb memarlığından izlər daşıyan memar, həmçinin dini abidələrin bərpası və tikilməsi ilə də məşğul olub. Bu mənada onun əsərlərində həm şərq, həm də qərb memarlığından izlər görmək mümkündür. Əslən Şamaxıdan olan memar zəlzələdən sonra dağılan məşhur Şamaxı Cümə Məscidinin bərpasında iştirak edib. Bu məscid hazırda Azərbaycanda ən qədim məscid hesab olunur (743-cü ildə tikilib). Zivər bəyin memarı olduğu ən məşhur dini tikili isə Təzəpir məscididir. Həmin məscidi tikdirən xeyriyyəçi Nabat xanım Aşurbəyova tikinti işləri başlamamışdan öncə Zivər bəyi öz vəsaiti hesabına Məkkə, Mədinə, İstanbul və şərqin digər məşhur şəhərlərinə göndərib ki, memar oradakı abidələrlə tanış olsun.\nBakının digər məşhur məscidlərindən biri Əjdər bəy Məscidi də Zivər bəyin layihəsi əsasında hazırlanıb. Bu məscidin də tikintisi bir xeyriyyəçinin adı ilə bağlıdır. Elə məscidin adını daşıyan Əjdər bəy Aşurbəyovun. Ümumiyyətlə Azərbaycandakı əksər məşhur məscidlər xeyriyyəçilər tərəfindən tikilib. Bu məsələylə bağlı Həmidə xanım Cavanşirin “Xatirələrim” kitabında çox maraqlı bir məqam var. Kitabda nəql edilir ki, bir gün Qarabağ xanının qızı Gövhər ağa Həmidə xanımın atası Əhməd bəy Cavanşiri yanına çağırır. Gövhər ağa həmin dönəmdə çox yaşlı imiş, övladları da olmadığı üçün sərvətini xeyriyyəçiliyə sərf edirmiş. Gövhər ağa Əhməd bəydən soruşur ki, səncə mən nə iş görə bilərəm ki, həm camaat bundan xeyir görsün, həm də mənim adım uzun müddət yaşasın. Əhməd bəy də, Gövhər ağaya azərbaycanlı gəncləri öz vəsaiti hesabına Rusiyaya, Avropaya oxumağa göndərməyi məsləhət görüb. O fikrini belə əsaslandırıb ki, həmin insanlar elm sahibi olub geri döndükdə vətənləri üçün böyük işlər görəcəklər və onları oxudan insanın adını hər zaman əziz tutacaqlar. Ancaq Gövhər ağa bu təklifə ucadan gülür və deyir ki, ay Əhməd, özün gedib oxuyub urus oldun, indi istəyirsən məni də urus edəsən? Əvəzində Gövhər ağa şəhərdə iki məscid tikdirir. Aşağı və yuxarı Gövhər ağa Məscidləri. Həmin Gövhər ağa Məscidi ki, indinin özündə də Şuşa və Qarabağla bağlı kadrlarda istifadə edilən əsas simvollardan biridir. Görəsən Gövhər ağa Əhməd bəyin məsləhətinə qulaq asmış olsaydı öz şəhəri üçün daha çox iş görmüş olmazdımı?\nNövbəti heykəllə tanış olmaq üçün bir o qədər də yol getməyəcəyik. Yaxınlıqdakı Əmək və Əhalinin Sosial Müdafiəsi Nazirliyinin qarşısında yerləşən “Azad Qadın Heykəli”ni Bakıdakı ən orijinal heykəllərdən biri hesab etmək olar, çünki əksər heykəllərdən fərqli olaraq bu abidə hansısa konkret şəxsə yox, bir ideyaya ithafən ucaldılıb. 1960-cı ildə ucaldılan heykəlin müəllifi Fuad Əbdürrəhmanov, memarı Mikayıl Hüseynovdur. Əfsuslar olsun ki, sözün əsil mənasında simvol olan belə gözəl bir heykəl ətrafda tikilən göydələnlərin arasında itib batıb. Heykəllə bağlı diqqət çəkən daha bir məqam odur ki, radikal dindarların bir çox məsələlərdə tez-tez bayağı səfsətələr dilə gətirmələrinə baxmayaraq, çadrasını atan qadına qoyulan heykəllə bağlı hələ də ciddi bir qalmaqalın yaşandığını demək olmaz.\nBəzi mütəxəssislər hesab edir ki, heykəl Cəfər Cabbarlının məşhur qəhramanı Sevilin prototipidir. Bu fikir daha çox heykəlin ifadə etdiyi mənalarla Sevil obrazının bir-birini tamamlaması ilə izah edilir. Bu baxımdan Sevili yaxından tanımaqda fayda var. Çünki Sevil obrazının ortaya çıxmasının da maraqlı hekayəsi var. 1929-cu ildə Cəfər Cabbarlının ssenari müəllifi və rejissoru olduğu Sevil filmi üçün qadın aktrisa tapmaqda çətinlik çəkir, buna görə də, küçə-küçə gəzərək bu obraza uyğun xanım axtarır və tapır da. Bununla da, Azərbaycanın ilk qadın kino aktrisası İzzət Orucova aktrisa fəaliyyətinə başlamış olur. Amma bu yazıldığı qədər də rahat baş tutmur. Bu məsələylə bağlı kinoşünas Aydın Kazımzadənin dediklərinə nəzər salaq:\n“Doğrudur, o dövrdə qızlarımız, qadınlarımız kinoya gəlmirdilər. Bunun da səbəbləri hamıya məlumdur. Ona görə də, «Sevil» filmi istehsalata buraxılanda, Cəfər Cabbarlı küçəbəküçə gəzib Sevil roluna qız axtarırdı. Günlərin bir günündə o «Təyyarə» kinoteatrında bir qızla rastlaşır. Qızın xarici görünüşündə Sevil obrazının cizgilərini görür. Düşür bu tanımadığı qızın arxasınca, harada yaşadığını müəyyənləşdirir. İsmayıl Hidayətzadəni götürüb gedir onlara. Atası, qardaşları heç cür onun filmdə çəkilməsinə razı olmurlar. Düzdür, o zamanlar aktrisalar ilk addımlarını atmağa başlamışdılar. Amma İzzət aktrisa deyildi, axı. Ürəyindən olsa da, özü də çəkilməyə qorxurdu. Amma Cəfər Cabbarlı da Cəfər Cabbarlı idi…Cavan olsa da, onun ilanı yuvasından çıxaran şirin dili vardı. Çox gəlib-gedəndən sonra ailənin razılığını alır. Cəfər Cabbarlı hər an, hər dəqiqə İzzətin yanındaydı. Xoşbəxtlikdən, bu filmin bütün çəkilişi Cəfərin iştirakı ilə olub. Elə epizodlar var idi ki, İzzət xanım bu barədə həm xatirələrində yazıb, həm də mənə də danışıb. Çəkilişdə hətta elə anlar olurmuş ki, İzzət xanımı öyrətmək üçün Cabbarlı çadranı başından açıb özü Balaşın sifətinə çırpırmış.”\nFilm gözlənildiyi kimi uğurlu alınıb. Deyilənə görə, film harada göstərilirmişsə nümayişdən sonra oturacaqların söykənəcəklərində qara yaylıqlar və çadralar atılıb qalırmış. Filmin uğurundan ürəklənən C. Cabbarlı «Almaz» əsərinin ssenarisini yazmağa başlayır, əlbəttə, baş rolda yenə İzzət xanım olmaqla. Ancaq bu filmi sona çatdırmağa Cəfər Cabbarlının ömrü yetmir. Ancaq Almaz filmi sona çatdırılır və C. Cabbarlının vəfatının birinci il dönümündə nümayiş olunur. Bu film İzzət Orucovanın da səhnədə son işi olub. Bundan sonra İzzət xanım tamamilə başqa sahəyə yönəlir və o sahədə ilkə imza ataraq, uğur qazanır. Neft-kimya sahəsində fəaliyyətə başlayan İzzət Orucova həm də ilk azərbaycanlı qadın neft mühəndisi olmağı bacarır. Hətta Akademik adına qədər yüksəlir və bir çox elmi uğurlara imza atır.\nAzad qadın heykəlinin daha bir maraqlı məqam ona şeir yazılmasıdır. Yəqin ki, bu heykəl bütün dünyada haqqında şeir yazılan nadir heykəllərdən biridir. Söhbət Ramiz Rövşənin “Azad qadın heykəli” şeirindən gedir.\nŞıxəli Qurbanov küçəsi ilə Füzuli meydanı istiqamətində hərəkət etsək növbəti tanış olacağımız heykəli görə bilərik. Burada elə meydanın da adının verildiyi Məhəmməd Füzulinin heykəli yerləşir. 12 metr hündürlüyü olan heykəlin iki müəllifi var – Tokay Məmmədov və Ömər Eldarov. Onu da qeyd edək ki, bu, Füzulinin Bakıdakı yeganə heykəli deyil. İlk Füzuli heykəlini hazırlayan Fuad Əbdürrəhmanov olub. Ancaq o, bu işində çətinlikə qarşılaşıb, çünki həmin dönəmə qədər Füzulinin obrazı yaradılmamışdı. Yəni, Füzulinin xarici görünüşünün necə olduğu bilinmirdi və onu yaratmaq Fuad Əbdürrəhmanovun üzərinə düşürdü. Bəzi iddialara görə, “bir gecə yuxudan qəflətən ayılan rəssam hər zaman yaxınlıqdakı masanın üzərində saxladığı plastilinlə bir obraz hazırlayır. Sən demə, həmin vaxt yuxuda bir pirani qoca ona yaxınlaşaraq deyir: “Axtardığın insan mənəm”. Məhz bundan sonra heykəltəraş əsl Füzuli heykəlini hazırlaya bilir. Hazırda həmin heykəl Nizami Gəncəvi adına Ədəbiyyat Muzeyinin fasadında ucalan altı heykəldən birincisidir.”\nFüzuli heykəlindən Qış bulvarı istiqamətinə doğru hərəkət etdikdə, Bakı Musiqi Akademiyasının qarşısında yerləşən Üzeyir Hacıbəyovun heykəli ilə tanış ola bilərik. Heykəlin qarşısında yerləşdiyi binanın da Üzeyir bəyin adını daşıdığını nəzərə alsaq, heykəlin qoyulduğu ərazini uğurlu hesab etmək olar. Maraqlıdır ki, görünüşcə bir o qədər oxşamasa da, bu bina 1939-cu ildə inşa olunanda ilk dönəmlər kilsə olaraq fəaliyyət göstərib. Daha sonra musiqi təhsili ocağı kimi fəaliyyətinə davam edib. 2-ci Dünya Müharibəsi dönəmində isə bir çox binalar kimi hərbi hosbitala çevrilib. Müharibədən sonra isə Konservatoriyanın binası olmağa davam edib.\nHəm Azərbaycan Xalq Cümhuriyyətinin, həm də Azərbaycan SSR-in himninin müəllifi olan, mədəniyyətimizdəki bir çox ilklərin banisi sayılan (hətta bu ilklər arasında musiqi ilə əlaqədar olanlarla yanaşı Azərbaycan dilində ilk riyaziyyat dərsliyinin müəllifi olması da var) Üzeyir bəyin heykəli burada 1960-cı ildə qoyulub. Heykəltəraşı T. Məmmədov, arxitektoru isə Q. Muxtarovdur. 2,9 m hündürlükdə olan monument tuncdan tökülüb və 3,1 m hündürlükdə olan qranit pyedestalda qoyulub. Bu heykəllə bağlı Seymur Baycanın “18,6 sm” əsərində maraqlı bir səhnə var. Kitabın “Qar” adlanan bölümündə iki gün yarıac gəzən şair Üzeyir bəyin heykəli qarşısında dostu ilə qarşılaşır. Dostu isə ona qonorar aldığını bildirir və şairi yeməyə dəvət edir. Şair “əsl kişinin dirisi də çörək verir, heykəli də” deyərək heykələ yaxınlaşır və Üzeyir bəyin doğum tarixini qardan təmizləyir, ölüm tarixi isə qarın altında qalır.\nNövbəti heykəllə tanış olmaq üçün Cəfər Cabbarlı meydanına doğru hərəkət edək. Burada artıq haqqında bir az danışdığımız Cəfər Cabbarlının heykəli yerləşir. Heykəl yəqin ki, Bakıda qarşısında ən çox görüş təyin edilən məkanlardan biridir. 1982-ci ildə açılışı olan heykəlin müəllifi Mirəli Mirqasımov, arxitektoru isə Yusif Axundov olub. Cəfər Cabbarlı heykəlinin maraqlı tərəfi odur ki, bu heykəl 22 ildən artıq müddətə hazırlanıb. 1959-cu ildə Cəfər Cabbarlının heykəlinin hazırlanması üçün keçirilən müsabiqədə M.Mirqasımov qalib gəlir. Heykəlin açılışı isə 1982-ci ilə təsadüf edir. Heykəlin bu qədər gec hazırlanmasına texniki probemlərlə yanaşı heykətəraşın əsər üzərində çox diqqətlə işləməsi də səbəb olub. Belə ki, Mirəli Mirqasımov qeyd edir ki, “Mən Cəfəri gülünc edə bilmərəm. Mən 10 il tez, 10 il gec ölə bilərəm. Heykəl isə xalqındır. Ona baxıb xalqın tarixini, mədəniyyətini yaşadırlar”. Qeyd etmək lazımdır ki, heykəltəraşın bu heykəllə bağlı problemləri lap əvvəldən başlayıb. 1959-cu ildə C.Cabbarlının heykəlinin hazırlanması üçün keçirilən müsabiqədə M.Mirqasımov qalib gəlsə də, onun bu məsələdə həddindən artıq əleyhdarları var imiş. Deyilənə görə həmin şəxslər, fiziki baxımdan zəif və bəzi məhdudiyyətləri olan bu sənətkara yenilgini qəbul edə bilmirmişlər (heykəltəraşın qulaqları eşitmirmiş və ürəyi də xəstə imiş). Elə heykəlin özü də müəllifin səhhətinə ciddi təsir edib. Belə ki, heykəlin hazırlanması mərhələsində müəllif düz iki dəfə infarkt keçirib, özü də sırf heykəllə bağlı səbəblərə görə.\nİlk infarkt müəllif Mərkəzi Komitədəki bir məmurla heykəlin hündürlüyü ilə bağlı mühabisə edərkən baş verib. Mərkəzi Komitədə məmurlardan biri ona deyəndə ki, heykəl 5 metr olmalıdır, Mirəli Mirqasımov belə cavab verib: “Sizin çox böyük vəzifəniz var, amma sənətkar kimi mən necə lazım bilirəmsə, elə də olacaq”. Heykəltaraşın əleyhdarları heykəlin yeri məsələsində də problem çıxarıb. Onlar təkidlə heykəlin indiki yerində yox, Nizami Kinoteatrının arxasındakı kiçik parkda qoyulmasını tələb edib. Müəllif isə, bağın çox kiçik olduğunu və 5.5 metrlik heykəlin ora üçün uyğun olmadığını bildirərək bu fikrə etiraz edib.\nMüəllif ikinci infarktı isə Ukraynanın daş karxanasında yonulan heykəlin 280 ton deyil, 140 ton olduğunu görərkən keçirib. Araşdırmaçılar həmin qranitlə bağlı maraqlı və yarıəfsanəvi məqamlar olduğunu bildirərək qeyd edir ki, postamentin qranitdən hazırlanmasına icazə versə də, bədxah insanlar tərəfindən məktub səhv yerə yollanılıb və ayrı karxanada ayrı rəngdə hazırlanıb. Bunun üçün mərhumun ailəsi Ukraynaya gedib və çətinliklə də olsa məsələni yoluna qoya bilib. Əsər böyük zəhmət hesabına Bakıya gətirilib. Hətta qeyd edilir ki, heykəli çəkmək üçün yeddi tankdan istifadə olunub…\nYeri gəlmişkən, Azərbaycanda eşitmə məhdudiyyətli olan başqa bir heykəltəraş tərəfindən ərsəyə gətirilən digər bir maraqlı heykəl də var. Bu heykəl bəhs etdiyimiz digər heykəllərdən fərqli olaraq Bakıda deyil, Şəmkirdə, İstiqlal parkında yerləşir. Həmin heykəldə royal arxasında əyləşmiş bəstəkar Üzeyir Hacıbəyov və onun yanında dayanan Əhməd Cavad təsvir edilib. Heykəllərin müəllifi heykəltəraş Azad Əliyevdir. Heykəltəraşla bağlı maraqlı bir məqam da, müəllifi olduğu Bethovenin büstünün Mərkəzi Amerika, Salvadorun paytaxtı San-Salvadorda ucaldılmasıdır.\nQayıdaq yenidən Bakıya. Cəfər Cabbarlı meydanından Azadlıq prospektinə doğru, yuxarı istiqamətdə hərəkət etdikdə, Bakıdakı başqa bir maraqlı heykəllə qarşılaşarıq. Söhbət məşhur mühəndis və ixtiraçı Nikola Teslanın heykəlindən gedir. Bütün dünyada insanların işini asanlaşdıran ixtiralara imza atan Teslanın Bakıdakı heykəlini maraqlı edən həm də heykəlin arxasında özünün ən məşhur ixtiralarından biri olan dəyişən cərəyan generatorunu əks etdirən dekorativ pannodur. 3.3 metrlik tunc heykəlin müəllifi Ömər Eldarovdur.\nAzərbaycanda əcnəbi elm, sənət adamlarının heykəlləri də az deyil. Bu baxımdan fərqlənən məkanlardan biri Milli Kitabxana binasıdır. Ədəbiyyat muzeyindən fərqli olaraq burada heykəllərin sayı çox olsa da, heykəllərin aşağısında kimə məxsus olduğu yazılmaması və daha yüksəkdə yerləşməsi onların bəzilərini tanımamağımıza səbəb olur. Onu da qeyd edim ki, 1961-ci ildən qapılarını oxucuların üzünə açan kitabxanada heç də bütün heykəllər o vaxt qoyulmayıb. Kitabxananın Rəşid Behbudov küçəsinə baxan hissəsindəki heykəllər müstəqillik illərində əlavə olunub. Binanın ön tərəfində Nizami Gəncəvi, Şota Rustaveli, Puşkin, Məhsəti Gəncəvi, Mendeleyev, Həsən bəy Zərdabi, Maksim Qorki, Üzeyir Hacıbəyli və Səməd Vurğunun heykəlləri yerləşir. Burada ən çox diqqət çəkənlərdən biri Puşkindir, çünki Puşkin bağındakı heykəli ilə birlikdə onun Bakıda iki abidəsi olmuş olur. Şota Rustaveli demişkən onu da qeyd etmək olar ki, Bakıda Gürcüstan-Azərbaycan dostluğuna həsr edilmiş o qədər də məşhur olmayan bir abidə daha var. “Azad olunmuş enerji” kompozisiyası adlanan və güc, enerji rəmzi olan at heykəlini gürcü heykəltəraşı Georgi Caparidze ilə Azərbaycan memarı Qasımzadə hazırlayıb. Abidənin açılışı ilə bağlı nitqdə abidənin həmin dönəmdə Gürcüstanın prezidenti olmuş Eduard Şevardnadzenin Azərbaycan xalqına hədiyyəsi olduğu qeyd edilir. Kitabxananın yan tərəfində olan və sonradan əlavə edilən heykəllər isə bunlardır: Bülbül, Niyazi, Rəsul Rza, Mirzə Ələkbər Sabir, Əcəmi Naxçıvani və Sultan Məhəmməd.


İranlı gənclərin məhrəm əlaqələri deşifrə olundu – İNANILMAZ FOTOLAR – A24.Az\nA24.AzManşetİranlı gənclərin məhrəm əlaqələri deşifrə olundu – İNANILMAZ FOTOLAR\nİranlı gənclərin məhrəm əlaqələri deşifrə edildi – İNANILMAZ FOTOLAR\nİranda necə eşqbazlıq edilir?\nÖzünəxas qanun və qaydaları olan İran hər zaman sosial həyatı ilə bütün dünyanın diqqətini çəkib. Çoxu bilir ki, İranda nikahdankənar eşq yaşamaq qadağandır. Ancaq gənclər pul cəzası, həbs və işgəncə ilə üzləşmələrinə baxmayaraq qarşı cinslə əlaqəyə girməkdən çəkinmirlər. Təbii ki, bu qarşılıqlı əlaqə üçün onların da özlərinə məxsus metodları var.\nİctimai həyat dedikdə, İranda ilk ağla gələn yer küçələrdir. Gənclərin açıq şəkildə eşqbazlıq etdikləri yeganə yer küçələrdir. Belə ki, qızlar və oğlanlar avtomobillərinin şüşələrindən bir-birlərinə telefon nömrələrini verirlər.\nİranda, xüsusilə də Tehranda evlərdə təşkil edilən partilərdə isə gənclər sözün həqiqi mənasında “qan edirlər”. Əlbəttə ki, həmin qonaqlıqlarda iştirak edə bilmək üçün ev sahibinin və partini təşkil edən şəxsin güvənini qazanmaq əsas şərtdir.\nHava qaralan saatlarda isə partidəki gənclər qrup halında dağlara doğru hərəkət edirlər. Maşınların içinə doluşmuş qızlarla yanaşı kişilərin də olması normaldır, hətta avtomobilin içi adamla dolu olsa belə nə polisin, nə də mühafizəçilər buna əhəmiyyət verməz. Avtobuslar və metrolarda ciddi qayda-qanun qorunsa da, şəxsi avtomobillərə qarışan olmaz.\nEşqbazlığın digər metodlardan bəziləri isə daha çox makiyaj etmək, rəngli paltarlar geyinmək, qolları açıqda saxlamaq və bağlı qapılar ardında gizli-gizli münasibətlər yaşamaqdır.\nA24.az xəbər verir ki, Kiana Hayeri adlı fotoqraf “İranda necə eşqbazlıq edilir?” sualına fotolarla cavab verməyə çalışıb.\nİran əsilli Alman fotoqraf Kaveh Rostamhani isə İran gəncləri ilə həyata keçirdiyi foto layihəsi ilə diqqət çəkir.\nÖlkədə küçədə təzyiq, bağl qapılar arxasında isə azadlıq var.\nFotolar gənc iranlıların küçə ilə ev arasında nə qədər fərqli iki həyat sürdüyünü göstərir.\nİranda dəfələrlə “ilin fotoqrafı” seçilən Həsən Fateminin “Bir İran səfəri” adlı layihəsi də də gənc İranlıların nə qədər fərqli iki həyat sürdüyünü ortaya qoyur.\nBir evdə əylənən gənclər.\nQadağan olmasına baxmayaraq, bilyard oynayan İranlı qadınlar. İrandakı bilyard zallarına qadınların daxil olması rəsmən qadağandır.\nNəsim adlı gəlinin toyu. İran qanunlarına görə, toylarda qadın və kişilər bir yerdə olmamalıdır. Ancaq bir çox insan bu qadağanı nəzərə almır.\nTehrandakı bir gözəllik salonundakı qadınlar. İranda qadın makiyajı etmələri qadağan olan kişilərin gözəllik salonlarına da girmələrinə icazə verilmir.\nTehrandakı bir alt paltarı mağazasındakı İranlı qadınlar.\nİranda qohum olmayan qadın və kişilərin birlikdə sosiallaşmasının qadağan olmasına baxmayaraq, bir ev məclisində rəqs edən gənclər.\nŞiraz şəhərində İranlı gənclər skripka çalır.\nTehrandakı bir evdə bir qadın namaz qılarkən digəri TV izləyir.\nHürremabad şəhərində Aşura tədbirinə qatılan İranlı qadınlar.\nŞervinlə iti. İrandakı İslami qaydalara görə, insanların it bəsləməsi yolverilməzdir. Bu üzdən polis küçədə gəzdirilən itlərə əl qoyur.\nTehrandakı evlərin birində hovuzda istirahət edən gənclər.\nİranda döymə qadağan deyil, amma etdirənlərə o qədər də yaxşı gözlə baxmırlar.\n21 nəfəri qaçırıb öldürməkdə təqsirləndirilən Məhəmməd Biceh adlı iranlı Pakdeşt şəhərində krandan asılaraq edam edilir. “Səhra Vampiri” ləqəbli Biceh minlərlə insanın qabağında edam edilməmişdən öncə 100 dəfə qamçılanıb.\nİtaliya sakini ətrafdakılara atəş açdı: Ölən və yaralananlar var BMT-nin Yəmən üzrə xüsusi elçisi istefa verdi Bəkir Bozdağ: Biz dinc sakinlərə atəş açmırıq Gürcüstanda banka silahlı hücum: Bir nəfər yaralandı Türkiyə və ABŞ üz-üzə gələcək - Savaş gözlənilir - İDDİA


Şəxsiyyat vəsiqəsi: dəyişdirilmə vaxtı, səbəbləri və cərimələr\nEnter.News ASAN Radioya istinadən şəxsiyyat vəsiqəsinin dəyişdirilmə vaxtı, səbəbləri və cərimələr haqqında məlumat verir.\nŞəxsiyyət vəsiqəsinin 2 növü var:\n16 yaşına çatanadək vətəndaşa verilən şəxsiyyət vəsiqələri, qanunvericiliyin tələbinə əsasən mütləq digər növ şəxsiyyət vəsiqəsinə, yəni 16 yaşına çatdıqdan sonra vətəndaşa verilən şəxsiyyət vəsiqəsinə dəyişdirilməlidir. Çünki artıq 16 yaş tamam olduqdan sonra ilkin 16 yaşına çatanadək vətəndaşa verilən şəxsiyyət vəsiqəsi qüvvədən düşmüş hesab olunur.\n16 yaşına çatanadək vətəndaşa verilən şəxsiyyət vəsiqəsində fotoşəkil, boyu haqqında məlumat, gözün rəngi, hərbi vəzifəsi, ailə vəziyyəti kimi məlumatlar olmur. Həmin vəsiqədə vətəndaşın adı soyadı və ata adı, doğum tarixi, doğum yeri, qeydiyyat ünvanı, qan qrupu və hər iki valideyninin adı, soyadı göstərilir.\n16 yaşına çatdıqdan sonra vətəndaşa verilən şəxsiyyət vəsiqəsində isə vətəndaşın adı soyadı və ata adı, doğum tarixi, doğum yeri, qeydiyyat ünvanı, qan qrupu, fotoşəkil, boyu haqqında məlumat, gözün rəngi, hərbi vəzifəsi kimi məlumatlar göstərilir.\nAzərbaycan Respublikası vətəndaşının şəxsiyyət vəsiqəsi haqqında Qanunun 4-cü maddəsinə əsasən 25, 35, 50 yaşına çatdıqda və ya vətəndaşın soyadı, adı, atasının adı, yaşayış yeri, ailə vəziyyəti, hərbi vəzifəsi dəyişildikdə və ya onun şəxsiyyət vəsiqəsində olan yazılar təhrif edildikdə, şəxsiyyət vəsiqəsi yararsız hala düşdükdə və ya itdikdə vətəndaş şəxsiyyət vəsiqəsini sadalanan hallardan biri baş verdikdən sonra bir ay ərzində dəyişdirməlidir.\nAzərbaycan Respublikası İnzibati Xətalar Məcəlləsinin 565-ci maddəsinə əsasən vətəndaşın bir aydan artıq müddətdə şəxsiyyət vəsiqəsi olmadan yaşamasına görə xəbərdarlıq edilir və ya iyirmi manat məbləğində cərimə edilir.\nQonşuları Burak Özçivitdən şikayətçidi - Maşınını satır\nHüseyn Abdullayevlə Eldar Mahmudovun əlaqələri təsbit olunub - İDDİA\nHafiz Hacıyev: “Araşdırsınlar görək, metrodakı şortikli qız hansı partiyanın üzvüdür....”\nOliqarx Mübariz Mənsimov Azərbaycana qarşı müharibə elan edir: ABŞ-dakı erməni diasporu ilə əlaqələr...


“Sizin qayğınız bayram sevinci olsun” layihəsi çərçivəsində "ASAN Könüllüləri " təltif edildi !\n“ASAN Könüllüləri” Təşkilatının “ASAN Məktub” sosial proqramı və "BRAVO" marketlər şəbəkəsinin (Bravo Supermarket Azerbaijan) birgə əməkdaşlığı ilə keçirilən “Sizin qayğınız bayram sevinci olsun” aksiyasında iştirak edən könüllülər təltif olunub.\n“Sizin qayğınız bayram sevinci olsun” aksiyası zamanı toplanılan hədiyyələrin sahiblərinə çatdırılması prosesi davam edir. 💌\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin (Bravo Supermarket Azerbaijan) birgə əməkdaşlığı ilə keçirilən "Sizin qayğınız bayram sevinci olsun" aksiyasına qoşulan "Aqrar İnkişaf Könüllüləri” Təşkilatı (Aqrar İnkişaf Könüllüləri) ilə birlikdə bu dəfə Balakən regionundan olan uşaqların arzuları gerçəkləşdirilib.\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin (Bravo Supermarket Azerbaijan) birgə əməkdaşlığı ilə keçirilən "Sizin qayğınız bayram sevinci olsun" aksiyasına “AZ İnşaat Layihə" QSC də qoşulub.\n“ASAN Məktub” sosial proqramı və "TuranBank" ilə birgə uşaqların arzuları gerçəkləşdirilib. 💌\n"ASAN Könüllüləri" Təşkilatının “ASAN Məktub” sosial proqramı "TuranBank"la (TuranBank) tərəfdaşlıq çərçivəsində 1 İyun - Uşaqların Beynəlxalq Müdafiəsi Günü münasibəti ilə növbəti xeyriyyə aksiyasına imza atıb.\n“Sizin qayğınız bayram sevinci olsun” aksiyası zamanı toplanılan hədiyyələrin sahiblərinə çatdırılması prosesi davam edir.💌\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin (Bravo Supermarket Azerbaijan) birgə əməkdaşlığı ilə baş tutan "Sizin qayğınız bayram sevinci olsun" aksiyasına Könüllü Gömrükçülər (Könüllü gömrükçülər/Customs volunteers) də qoşulub.\n“Sizin qayğınız bayram sevinci olsun” aksiyası zamanı toplanılan hədiyyələrin sahiblərinə çatdırılması prosesi davam etdirilir.💌\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin (Bravo Supermarket Azerbaijan) birgə əməkdaşlığı ilə keçirilən "Sizin qayğınız bayram sevinci olsun" aksiyasına "Aqrar İnkişaf Könüllüləri” Təşkilatı da (Aqrar İnkişaf Könüllüləri) qoşulub.\n" ASAN Məktub" Xızıda !\n“Sizin qayğınız bayram sevinci olsun” aksiyası zamanı toplanılan hədiyyələrin sahiblərinə çatdırılması prosesi davam edir.😍\nASAN Məktub Qubada!😍\n"ASAN Könüllüləri" Təşkilatının “ASAN Məktub” sosial proqramı və “Baker Tilly” şirkətinin (Baker Tilly Azerbaijan) birgə əməkdaşlığı çərçivəsində Ramazan bayramı münasibətilə Quba regionuna səfər edilib. Səfər zamanı 43 uşağa öz istəklərinə uyğun müxtəlif hədiyyələr təqdim edilib.\nBayramda arzular gerçəkləşdi!🪄\nASAN Könüllüləri" Təşkilatının “ASAN Məktub” sosial proqramının təşkilatçılığı, “Bakcell” şirkətinin (Bakcell) dəstəyi ilə Füzuli rayonun Horadiz kəndindən olan uşaqların əlçatan arzuları reallaşdırılıb.\nSevindirməyə davam edirik!😍\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin (Bravo Supermarket Azerbaijan) birgə əməkdaşlığı ilə keçirilən “Sizin qayğınız bayram sevinci olsun” aksiyası çərçivəsində ASAN Məktub komandası bu dəfə Masallı rayonuna səfər edib. Səfər zamanı 24 uşağa hədiyyələri təqdim edilib.\n" ASAN Məktub " kitab günündə uşaqların sevincinə səbəb oldu !\n“ASAN Könüllüləri” Təşkilatının "ASAN Məktub" sosial proqramı və “TEAS Press” Nəşriyyat Evinin (TEAS Press Nəşriyyat Evi) birgə əməkdaşlığı çərçivəsində “23 Aprel - Beynəlxalq Kitab Günü” ilə əlaqədar olaraq "Təmiz Dünya" Qadınlara Yardım İctimai Birliyindəki uşaqlara ASAN Könüllüləri tərəfindən müxtəlif kitablar və jurnallar hədiyyə olunub.💙\nZirvədən gələn kiçik arzular!😍\n"ASAN Könüllüləri" Təşkilatının "ASAN Məktub" sosial proqramı və “BRAVO” marketlər (Bravo Supermarket Azerbaijan) şəbəkəsinin birgə əməkdaşlığı ilə keçirilən “Sizin qayğınız bayram sevinci olsun” aksiyası çərçivəsində ASAN Məktub komandası bu dəfə Daşkəsən rayonuna səfər edib.\nKönüllü Gömrükçülər aksiyaya qoşuldu.\nDövlət Gömrük Komitəsinin əməkdaşları və "Könüllü gömrükçü" dəstəsinin üzvləri "ASAN Könüllüləri" Təşkilatının "ASAN Məktub" sosial proqramı və “BRAVO” marketlər şəbəkəsinin birgə əməkdaşlığı ilə keçirilən “Sizin qayğınız bayram sevinci olsun" aksiyasına yenidən qoşulub.\nBayram abu - havalı aksiyamız davam edir! 😍\nArtıq 1 aya yaxın müddətdir ki, davam edən “Sizin qayğınız bayram sevinci olsun!” adlı aksiyamız yekunlaşmaq üzrədir. Bizim məqsədimiz uşaqlara bu bayram sevinc bəxş etməkdir.\n“Sizin qayğınız bayram sevinci olsun” adlı aksiyamız davam edir!💌\nUşaqlara bayram sevinci bəxş etmək üçün başladığımız bu aksiya çərçivəsində çərşənbə günlərində stend ətrafında könüllülərimiz tərəfindən musiqili - şou təşkil edilib.


Emin Kürdov: “Bu oyundan dərs çıxarmalıyıq”\nFutzal üzrə Yüksək Liqanın 3-cü turu çərçivəsində “Marafon”la qarşılaşan və məğlub olan EKOL-un qapıçısı Emin Kürdov oyundan sonra Futzal Federasiyasının mətbuat xidmətinə müsahibə verib.\n- Debütantla oyunda büdrədiniz, özü də fərqli hesabla. Hansı komponentlərdə rəqibdən geri qaldınız?\n- Rəqibimiz oyunu demək olar, müdafiədə keçirdi. Belə komandaya qarşı oynamaq isə çox çətindi. Onlar bizi əks-hücumlarda tutmağa çalışdılar və bunu bacardılar. Birinci hissəni yaxşı oynadıq, 3-4 epizodda hesabı aça bilərdik. Biz edə bilmədiyimizi rəqib reallaşdırdı. İkinci hissənin ilk 10 dəqiqəsi qolsuz keçdi. Amma “Marafon”un vurduğu birinci qol oyunun taleyini həll etdi. 0:4 hesabı oyuna görə deyil. Çünki biz daha sonra 5 oyunçu ilə davam etdik, son 2 qolu isə penaltidən və 10 metrlik cərimə zərbəsindən buraxdıq. Çempionat davam edir. Sadəcə, bu oyundan dərs çıxarmalıyıq. “Araz”ı çıxmaq şərti ilə digər komandalar qarşılaşmalara ciddi hazırlaşır və müdafiəyəmeyilli oyun tərzinə üstünlük verirlər. Bu cür komandalara qarşı oynamaq çox çətindi və bunun üzərində işləməli, nəsə fikirləşməliyik.\n- EKOL-un indiki heyətinin üzvləri neçə illərdi bir komandanın forması altında çıxış edirlər və daha təcrübəlidilər. Niyə fərqli hesabla yenilgidən qaça bilmədiniz?\n- Təcrübə baxımından həqiqətən də biz rəqibdən öndəyik, heyətimizdə millinin üzvləri də yer alır. Ancaq bu üstünlüyü oyunda göstərə bilmədik, alınmadı. “FK İD Futsal”la oyunda da belə oldu. Neçə qol epizodunu qaçırdıq, yalnız son dəqiqələrdə qələbə topunu vura bildik.\n- Niyə istədiyinizi meydanda göstərə bilmirsiz? Alınmamasının səbəbi nədi?\n- Üç ildi EKOL-da çıxış edirəm. Bu müddət ərzində əsas problemimizin qol vura bilməmək olduğunu gördüm. Razıyam, 10 epizoddan 4-5-ni deyil, heç olmasa, birini qola çevirək. Amma vura bilmirik, sonra da çətin olur. Komandalar çəkilir müdafiəyə, əks-hücumlarda bizə qol vurmağa çalışırlar. Ötənilki mövsümü unutmalıyıq. Çünki cari çempionat bütün komandalar üçün çətin keçəcək. Bu oyunu unutmalıyıq, rəqiblərin hər biri ilə daha 3 oyunda qarşılaşacağıq. Hələ heç nə bitməyib. Toparlanıb, sözümüzü deyəcəyik. “Marafon” komandasını da əzmkar oyuna görə təbrik edirəm.\n- Böyük rəng qatıblar. Bu gediş bizim üçün də maraqlıdı. İndi oyuna çıxanda bilirik ki, çətin sınaq gözləyir bizi. Çünki heç bir komanda oyunu yola vermək üçün parketə çıxmır.\n- Yeri gəlmişkən, ötən həftə “Araz”la birgə UEFA Kuboku turnirində iştirak etdiniz. Uğursuz nəticənin səbəbini izah edə bilərsinizmi?\n- “Qara zolağ”a düşmüşük. Götürək “Deva” ilə oyunu. Bayaq EKOL-un heyətinin daha təcrübəli oyunçulardan qurulduğunu qeyd etdiniz. “Araz”ın heyətində də bu cür oyunçular çoxdu və “Deva”dan ən azı 2-3 dəfə güclüdü. Bundan sonra onlarla 5 dəfə də oynasaq, hamısında “Araz” qalib gələcək. Həmin gün rəqibin azarkeşləri möhtəşəm idi, komanda çox yaxşı köklənmişdi oyuna. Bunun sayəsində də sona qədər mübarizə apardılar.\n- Arxayınlıq var idi. Rəqibdə isə köklənmə əksinə idi, xüsusilə də psixoloji baxımdan. Müdafiədən oynadılar, əks-hücumlarda bizi yaxaladılar, qol vurdular, yenidən müdafiəyə çəkildilər. Kuryoz qollar oldu.\n- İstənilən halda, “Araz”ın elit-raunda yüksələ bilməməsi futzal aləmində böyük sensasiya olub…\n- “Araz”ın mübarizəni davam etdirməməsi çempionatımız üçün də mənfi haldı. Çünki bu komandanın avrokuboklarda mümkün qədər irəliləməsi çempionatımızın da səviyyəsinin qalxmasına təkan olacaq.\n- Bu nəticə milli komandanın Avropa çempionatının final mərhələsindəki çıxışına təsir edə bilərmi?\ntarix: 23-10-2017 11:46\n23:20 “Səbail”in Türkiyədəki 3 rəqibi bəllidi


Həftəsonu üçün maraqlı premyeralar\nHəftəsonunu maraqlı keçirmək öz əlimizdədir. Mədəniyyət və Turizm Nazirliyindən Teleqraf.com-a verilən məlumata görə, Nizami Kino Mərkəzində ABŞ-ın istehsalı olan “Yüngül əxlaqlı baba”, “Tənzimlənmə oyunu” və “Coy” filmlərinin nümayişi başlanıb.\nDen Mazerin ekranlaşdırdığı “Yüngül əxlaqlı baba” filmi komediya janrındadır. Üzüyola və düzgün gənc Ceyson toy qabağı, yüngül xasiyyətli və dəlisov fantaziyalı istefada olan general babasıyla dəniz qırağı gəzintiyə çıxır və babası ilə keçirdiyi tətil onun həyatını həmişəlik dəyişir...Baş rollarda Robert De Niro, Zak Efron, Zoi Doyç, Obri Plaza, Ceyson Mantsukas, Dermot Malruni, Culianna Xaf, Ceffri Bauer –Cepman, Brendon Maykl Smit və Ceyk Pikinq çəkilib.\nRejissor Adam MakKeyin cəkdiyi “Tənzimlənmə oyunu” filmi bioqrafik dram janrındadır. Söhbət puldan düşəndə vicdan susur. Həm də söhbət böyük pullardan gedirsə! Film 2008-ci ilin iqtisadi böhranını bir neçə il əvvəldən dərk etmiş insanların özləri də istəmədən bu işdən pul qazanmaqlarından bəhs edir. Rollarda Kristian Beyl, Stiv Karell, Rayan Qoslinq, Bed Pitt, Mellisa Leo, Xamiş Linkleyter, Com Maqaro, Reyf Spoll,Ceremi Stronq, Marisa Tomey və başqaları çəkiliblər.\nSsenari müəllifi və rejissor Devid.O.Rassellin cəkdiyi “Coy” filmi dramatik komediya janrındadır. Film övladını çətinliklərlə tək böyüdən qadının sonradan ölkənin ən müvəfəqiyyətli iş adamına dönməsindən bəhs edir. Rollarda Cenifer Lourens, Robert De Niro, Bredli Kuper, Edqar Ramires, Dayan Ledd, Virciniya Medsen, İzabella Rossellini, Daşa Polanko, Elizabet Rem, Syuzen Luççi və başqaları çəkiliblər.


Rasim Məmmədov: “Hər bir kəsi Azərbaycan ideologiyası uğrunda mübarizəyə çağırıram” – ictimainezaret.info\nAKTUAL CƏMİYYƏT GÜNDƏM MANŞET QHT.İNK XƏBƏR LENTİ\nRasim Məmmədov: “Hər bir kəsi Azərbaycan ideologiyası uğrunda mübarizəyə çağırıram”\n22 Avqust 2020 18:51 23 Avqust 2020 10:47 Şahin Alıyev 0 Comments\n“İctimai Nəzarət Koalisiyasının konsepsiyası bu günlərdə Milli Məclisə təqdim olunacaq. İNK-nın publik sima kimi maliyyə dəstəyinin olmasının vacibliyi ilə yanaşı, daha əhəmiyyətli geniş tədbirlərin həyata keçirilməsində ictimai və rəsmi yardıma ehtiyacı var.\nİndiyə qədər bu işlərin ləngiməsinə səbəb olan bir sıra xoşagəlməz qüvvələrin olmasına baxmayaraq, təşkilatımız öz şəffaf simasını qoruyub saxlaya bilmişdir”.\nİctimai Nəzarət Koalisiyasının İdarə Heyətinin sədri, Dünya Azərbaycanlıları Mədəniyyət Mərkəzinin I vitse-prezidenti, Sabitlik və İnkişaf Mərkəzinin rəhbəri, ictimai xadim Rasim Məmmədov bu haqda məlumat verərək eyni zamanda bildirmişdir:\n“Ölkə başçısının göstərişlərinə, respublikanın mövcud qanun-qaydalarına riayət etməyənlərə qarşı mübarizəni gücləndirməliyik. Kim bizimlə vicdanla, şərəflə cənab İlham Əliyevə dəstək kampaniyasında iştirak edəcəksə, bizim sıralarımızda olacaq. Hər kəsi Azərbaycan dövlətçiliyi, Azərbaycan xalqı, azərbaycanlı ideologiyası uğrunda mübarizəyə çağırıram”.\nOnu da qeyd edək ki, İNK-nin yeni ideoloji formasının hazırlanması və təşkilatın 5 illik fəaliyyəti ilə bağlı nəşrin yaradılması ilə bağlı gərgin işlər Rasim Məmmədovun şəxsi iştirakı və nəzarəti altında həyata keçirilir.\nİNK-nın yeni islahatlar kompaniyası təşkilatın bütün şəhər, rayon nümayəndəliklərin rəhbərləri və üzvlərinin işlərinə daha ciddi, düzgün, operativ, fəal yanaşmalarını tələb edir.\nOnu da bildirək ki, bu il oktyabrın 1-də İctimai Nəzarət Koalisiyasının yaradılmasının 5 ili tamam olacaq.\n← Ona ziyalı deməyə dilim gəlmir – Fəzail Ağamalı\nAzərbaycanda daha 184 nəfər koronavirusa yoluxdu →


Fan-klub liderləri həbs olundu - Korner.az\nFan-klub liderləri həbs olundu\n10.05.2012 , 12:01\nİtaliyada növbəti qalmaqal yaşanıb. Korner.az-ın məlumatına görə, İtaliyanın Bari prokurorluğu tərəfindən aparılan oyun alqı-satqısı ilə bağlı istintaq çərçivəsində “Bari” klubunun azarkeş qruplarının liderləri həbs olunub.\nOnların həbsinin başlıca səbəbi futboçluları hədələməkləri göstərilir.\nÖtən mövsümdən A Seriyasında çıxış edən komadanın futbolçuları – sabiq kapitan Jean Frankois Gillet və yarımmüdafiəçi Marko Rossi azarkeşlər tərəfindən təhdid olunub. Fanatlar onlardan uduzmağı tələb edib. Buna səbəb isə azarkeş qruplarının liderləri tərəfindən komandanın məğlubiyyətinə yüksək məbləğdə pul qoyuluşunun edilməsi olub.\nPremyer Liqa: sonuncu tur rəqəmlərin gözü ilə


Çalışın “1XBET” qumar oyunun toruna düşməyəsiniz-Araşdırma – XəbərAl.Az\nÇalışın “1XBET” qumar oyunun toruna düşməyəsiniz-Araşdırma\nPosted on 15 Dekabr 2021 15 Dekabr 2021 Author Xeberal.az Comment(0)\nXəbəral.az-ın keçən yazısında “1XBET” bukmeker kontorunun AFFA-nın və dünya furbol ulduzlarının adından istifadə edərək, onların şəkillərini icazəsiz paylaşmaları haqqında yazı dərc etmişdik.\nİndi isə bu şirkər haqqında kiçik bir araşdırma edək:\nXəbəral.az xəbər verir ki, 1XBET şirkəti ölkəmizdə qeyri-qanuni yolla internet üzərindən fəaliyyət göstərir. Bu isə o deməkdir ki, “1XBET” bukmeker kontoru vasitəsi ilə mərc edənlərin uduşunun yüzfaizli təminatı yoxdur. Belə olan halda, itirən və aldadılan tərəf yalnız müştəridir. İş burasındadır ki, bu mərc şirkətinin Azərbaycanda heç ofisi də yoxdur!\nBelə ki, servisin əsaslı hesab edib araşdırmasına başladığı 440 milyon rubl dəyərindəki pretenziyaların yalnız 3,6%-i kontor tərəfindən haqlı sayılıb, 93%-ə isə ümumiyyətlə, məhəl qoyulmayıb.\nİnsanları tez bir zamanda tora salmağa müvəffəq olan “1XBET” qumar oyunları artıq sosial şəbəkələrdə, kütləvi yayılmaq üzrədir.\nXəbəral.az-ın araşdırmasına görə, fəaliyyətini əsasən Avropa ölkələri və postsovet məkanında təşkil edən “1xBet” bir çox ölkələrdə blok edilir, o cümlədən ABŞ və Rusiyada. Son olaraq bir neçə gün öncə onun Böyük Britaniyada fəaliyyəti dayandırılıb. Buna səbəb kontorun Keniyada məktəblərdə keçirildiyi güman edilən U16 basketbol oyunlarına və başqa yarışlara dair mərclər qəbul etməsi olub. Uşaqlar üzərində mərc qurmaq qanun pozuntusu olmaqla yanaşı, həm də etik normaya sığmayan haldır.\nAmma nədənsə Azərbaycanda “1xBet” qumar oyunları kütləvi yayılaraq yaşından asılı olmayaraq hər kəsi pulsuz qoya bilir\nXatıraladaq ki, bəzi yerli və xarici saytlarda 1XBET bukmeyker kontorunun Azərbaycan millisinin futbolçularının şəkillərindən reklam vasitəsi kimi istifadə etdiyini görmək mümkündür.\nİnanırıq ki, Xəbəral.az saytının bu yazısından sonra, aidiyyəti qurumlar Azərbaycanda qeri-qanuni fəaliyyət göstərən qumar və mərc oyunlarının qarşısının alınması üçün lazımı tədbirlər görəcəkdir.\nMövzuya daha ətraflı növbəti yazımızda qayıdacağıq…\nPrezidentin köməkçisi xarici diplomatlarla Tərtərdədir – FOTO\nPrezidentin köməkçisi Hikmət Hacıyev, diplomatik korpus nümayəndələri, beynəlxalq təşkilat rəhbərləri və “Qarabağ” futbol komandası Tərtər rayonundadır. Trend-in bölgə müxbirinin məlumatına görə, nümayəndələr Tərtərdə Ermənistanın ağır bombardımanının nəticələri ilə yerində tanış olurlar. Daha sonra nümayəndə heyəti Ağdama səfər edəcək. Prezident İlham Əliyevin tapşırığı ilə diplomatik korpusların nümayəndələrinin Tərtərə səfəri təşkil edilir. Bu barədə Prezidentin köməkçisi, Prezident Administrasiyasının […]\n“İran neft obyektlərinin təhlükəsizlik tədbirlərini gücləndirib”. XəbərAl.az TASS-a istinadən xəbər verir ki, bunu İranın neft naziri Bijan Nəmdar-Zəngənə jurnalistlərə bildirib. Moskvada “Rusiya energetika həftəsi”ində iştirak edən nazir deyib: “Bəli, biz hər zaman çox ehtiyatlı olmalıyıq. Ümid edirəm ki, Fars körfəzi bölgəsindəki ölkələr təkcə didişmələri artırmamaq yox, həm də regionda didişmələri azaltmaq müdrikliyinə malikdirlər”.\nYasamal Rayon Məhkəməsinin inzibati binasında Qarabağda həbs edilən erməni cinayətkarları – Mkrtiçyan Lüdvik Mkrtiçoviç və Xosrovyan Alyoşa Aramaisoviçin cinayət işi məhkəmənin hazırlıq iclası keçirilib. Bakı Hərbi Məhkəməsinin hakimi Elbəy Allahverdiyevin sədrliyi ilə keçirilən prosesdə təqsirləndirilən şəxslərin anket məlumatları dəqiqləşdirilib. Məhkəmənin baxış iclası iyunun 9-na təyin edilib. ***11:40 Yasamal Rayon Məhkəməsinin inzibati binasında Qarabağda həbs edilən […]\n“Azpetrol” işçi haqqını BELƏ POZDU… – GİLEY\nƏli İnsanov hökumətlə razılaşdı – PA-da Ədalət Vəliyevlə görüşdü


Avropa Parlamentinin komitə iclasında Ermənistanın hərbi-siyasi rejimi kəskin tənqid edilib - AZƏRTAC – Azərbaycan Dövlət İnformasiya Agentliyi\nAvropa Parlamentinin komitə iclasında Ermənistanın hərbi-siyasi rejimi kəskin tənqid edilib\nİyulun 10-da Avropa Parlamentinin xarici siyasət komitəsinin növbəti iclası keçirilib. İclasda son günlər qoşunların təmas xəttində yaşanan gərginlik Avropa Parlamentinin deputatları və iclasa dəvət edilən azərbaycanlı və ermənistanlı müstəqil ekspertlər tərəfindən geniş müzakirə edilib.\nAZƏRTAC xəbər verir ki, Azərbaycanın Avronest PA nümayəndəliyindən verilən məlumata görə, müzakirələr zamanı sloveniyalı deputat İvo Vayql Ermənistanın işğalçı olduğunu və Azərbaycanın təcavüzə məruz qaldığını, bir milyondan çox azərbaycanlının qaçqın və məcburi köçkünə çevrildiyini və iyulun 4-də dinc sakinlərin Ermənistan ordusu tərəfindən qətlə yetirildiyini diqqətə çatdırıb. O, bu münaqişənin yalnız beynəlxalq hüquqa əsaslanaraq həll edilməli olduğunu və bu hüququn hamı tərəfindən tanınan sərhədlərin toxunulmazlığına hörmətdən ibarət olduğunu vurğulayıb.\nAvropa Parlamentinin Azərbaycan üzrə məruzəçisi, Avronest PA-nın üzvü, rumıniyalı deputat Norika Nikolay da Ermənistanı azərbaycanlı mülki əhalinin qəsdən öldürülməsinə görə kəskin tənqid edib və bu hadisənin Dağlıq Qarabağ ərazisində deyil, məhz ondan kənarda azərbaycanlı mülki əhalinin yaşadığı məkanda baş verdiyini söyləyib.\nAP-nin litvalı deputatı Petras Austrevicius da Ermənistanın mülki əhaliyə atəş açmasını kəskin tənqid edib və münaqişənin qızışma təhlükəsinin çox ciddi olduğunu söyləyib.\nXorvatiyadan olan deputat Zelyana Zovko bu münaqişənin yalnız sülh yolu ilə həllinin vacibliyini və müharibənin yolverilməz olduğunu vurğulayıb. O, bu cür gərginliyin mülki vətəndaşların ölümünə səbəb olduğunu və bunun da qarşısının alınmasının zəruriliyini diqqətə çatdırıb. İclasda iştirak edən ermənistanlı ekspert də Ermənistan cəmiyyətinin hərbləşdirilməsini və prezident aparatı vasitəsilə hakimiyyətin bir mərkəzdə cəmləşdirilməsini təəssüflə qeyd edib.\nİclasda AP-nin daha bir neçə deputatı çıxış edərək cəbhədə son günlər baş verən hadisələr ilə bağlı narahatçılıqlarını ifadə ediblər.\nAZERTAG.AZ :Avropa Parlamentinin komitə iclasında Ermənistanın hərbi-siyasi rejimi kəskin tənqid edilib


Beltananı necə qeyd etmək olar | cabredo.org\nBeltananı necə qeyd etmək olar\nBeltananı Wiccan dostlarınız və ailənizlə qeyd etmək istəyirsiniz? Bu yazını oxuyun və necə edəcəyinizi öyrənin.\nBir tətil olaraq "Beltane" haqqında daha çox məlumat əldə edin.  Beltane, Rəbbin və Xanımın birləşməsini qeyd etməkdən ibarətdir, buna görə cinsiyyət, sevgi, ehtiras, məhsuldarlıq və romantizm kimi şeyləri əhatə edir. \nAtəş və çiçək kimi müəyyən şeylərin əhəmiyyətini xatırlayın.  Atəş sevgi və ehtirasın nümayəndəsidir, buna görə yüngül şamlar. Çiçəklər bitkinin gübrələyici polenini ehtiva edir və çox sayda Wiccans, çiçək çələngləri geyinərək, reseptlərdə istifadə edərək bəzək kimi istifadə edərək saçlarına toxunan çiçəklərdən ləzzət alır.\nDoqquz müqəddəs meşədən bir tonqal yandırın: Rowan və ya səndəl ağacı, alma ağacı, köpək ağacı, qovaq ağacı, ardıc, sidr, şam, müqəddəs və palıd və ya ağsaqqal. Dostları dəvət edin və musiqi çalın, alovdakı qoz-fındıq kimi şeyləri qovurun və ya istəyirsinizsə, bir mərasim keçirin.\nHəqiqi şeyi əldə edə bilmirsinizsə, açıq odun qoxusunu almaq üçün bu meşələrdən hazırlanmış bir buxur yandırın. Bəzi Wiccans bu istirahət və düşünmək üçün əlverişli vaxt tapır.\nƏnənəvi Celtic Beltane müalicə etdiyi yulaf və arpa tortlarını yeyin. Digər müalicələrə lavanda limonad, darçın çömçələri, günəş çayı, qızılgül ətirli əşyalar və afrodizyak xüsusiyyətləri olan hər şey daxildir. \nRəbbin və Xanımın birləşməsi üçün bir mərasim keçirin.  Bu, sadə və simvolik və ya istədiyiniz kimi dramatik ola bilər.\nRuha girmək üçün bəzi maypole rəqsləri və ya digər Wiccan rəqslərini edin. \nDiqqət yetirin ki, Beltane çox vaxt canlı və ruh dünyası arasındakı "pərdənin" ən incə olduğu bir dövr hesab olunur. Bunu üstünlüyünüzdən və keçmiş əcdadlarınızdan istifadə edin. Bundan əlavə mənəvi ünsiyyət üçün vaxt kimi istifadə edə bilərsiniz.\nTəhlükəli olmayan bir uşaq üçün qeyd etmək üçün daha asan təkliflər?\nSadəcə Tanrıya və Tanrıya bəzi qurbanlar verə, minnətdarlıq siyahısı və ya istəklər siyahısını düzəldə bilərsiniz və bir gün evlənməyi seçsəniz, ortaqda istədiyinizi planlaşdırın. Bitki parçasını (tercihen gül və ya dəfnə yarpaqları) alın və onları yastığınızın altına qoyun. Gələcək romantik həyatınız barədə bir yuxu üçün dua edin.\nAilənin eyni şeylərə inanmadığı bir uşaq necə qeyd edə bilər?\nMən ümumiyyətlə otağımda və ya həyətimdə kiçik bir mərasim keçirirəm. Bütün ailəni cəlb etmək üçün yaxşı bir fikir ağac əkmək və ya zibil almaq üçün bir gəzintiyə getməkdir. Tətilin özlərini yox, bayramın dəyərlərini tanımaq daha vacibdir.\nTonqal üçün doqquz meşənin arasında "ağsaqqal" siyahısındadır. Bu Wiccan Rede'də deyildiyi kimi Xanım / Goddess üçün ən müqəddəs olan ağac deyilmi? Hesab edirəm ki, yandırılmamalıdır.\nBütün ağaclar müqəddəsdir və yanmaz. Amma yox, Wiccan Rede'nin dediyinə görə, palıd ağacı ən böyük deyil, ağsaqqaldır. Yaşlı ağacın heç bir əhəmiyyəti olmadığını demirəm.\nRəbbin və Xanımın birləşməsi üçün ritualı necə edə bilərəm?\nÇox vaxt bu atamanı (müqəddəs bıçağı) xallisə (müqəddəs fincan) qoyaraq edilir.\nYanğın təhlükəli ola bilər - həmişə şəhərinizin ətrafındakı yanğın qanunlarını yoxlayın və fövqəladə vəziyyətdə hər şeyi idarə edin.


2012-03-16, 6:49 AM\nQADINLARIN QƏBİRLƏRİ ZİYARƏT ETMƏSİ\n1. Həzrət Fatimə Zəhra (s) Həmzənin (r) qəbrini ziyarət edərdi.\n2. Ayişə qardaşının qəbrini ziyarət edərdi.\n3. Qəbirləri ziyarət edən qadınları lənətləyən hədisin tənqidi.\n4. Əhli-sünnə alimlərinin qadınların qəbirləri ziyarət etməsinin caiz olması haqqında fətvası\n5. Ənəsin rəvayəti haqqında Əsqəlaninin nəzəri\n6. Hədisin sənədi haqqında müzakirə\nQADINLARIN QƏBİRLƏRİ ZİYARƏT ETMƏSİ CAİZDİRMİ?\nHəzrət Fatimə (s) haqqında nəql edilmişdir: "O, həmişə şəhidlər аğаsı Həmzə və digər Ühüd şəhidlərinin qəbrini hər cümə və ya həftədə iki dəfə ziyarət edirdi. Bu əməl Həzrət Peyğəmbərin (s) mübarək həyatı zamanı baş verirdi.\nХаnım Fаtimеyi-Zәhrа (s.ә) möhtərəm atasından sonra da bu işi ömrünün sonuna qədər davam etdirdi. Lakin, nə Peyğəmbər (s), nə imam Əli (ə) və nə də digər səhabələr tərəfindən bu işə heç bir irad göstərilmədi. Bir haldaki o, atasının tərbiyəsi altında böyümüş, elmi də digər şəxslərin elmindən daha çox idi. Belə ki, bu işdə irad olsaydı Həzrət Zəhra onu icra etməz, Peyğəmbər (s) və imam Əlinin (ə) хәbәrdаrlığınа da ehtiyac olmazdı.\nRƏVAYƏTLƏRƏ DİQQƏT YETİRƏK:\n1- Həzrət Fatimə (s) hər cümə günü əmisi Həmzənin (r) qəbrini ziyarət edər və orаda namaz qılıb, ağlayardı.\n2- Həzrət Fatimə (ə) Ühüd şəhidlərinin məzarlarını hər gün və ya hər üç gündən bir ziyarət edər, orаda namaz qılar, ağlayar və dua edərdi.\nAyişə haqqında nəql edilir: "O, Məkkədə qardaşı Əbdürrəhmanın qəbrini ziyarət edərdi”.\nQƏBİRLƏRİN ZİYARƏT EDİLMƏSİNDƏN NÜMUNƏLƏR\n1-İbn Əli Məlikə deyir: Ayişəni, qardaşı Əbdürrəhman ibn Əbu Bəkrin qəbrini –Hubşidə vəfat, Məkkədə dəfn edilib- ziyarət edərkən gördüm. O deyir: "Bir gün, Ayişə qəbirləri ziyarət etməyə getdikdə ona dedim:\n-Məgər Peyğəmbər (s) qəbirlərin ziyarətini qadağan etmədimi?\n-Qadağan etdi. Lakin sonradan qəbirləri ziyarət etməyə icazə verdi.\nBİR HƏDİSİN АRАŞDIRILMАSI\nBirinci: Hәzrәt Peyğəmbərdən (s) nəql edilən rəvayətdə oxuyuruq: "Allah qəbirlərin ziyarətinə gedən qadınlara lənət etsin”.\nBu rəvayət Boridənin nəql, Hakim və Zəhəbinin təsdiq etdiyi hədislə nəsx (batil) olur. Həmçinin, Ayişənin Peyğəmbərdən (s) nəql etdiyi hədislə (Peyğəmbər (s) qəbirlərin ziyarətini nəhy etdi. Lakin sonradan buna icazə verdi) ziddiyyət təşkil edir. Belə ki, Zəhəbi "Mustədrək” kitabına yazdığı haşiyədə Ayişədən nəql edilən hədisi səhih bilmişdir.\nİkinci: Yuxarıda qeyd edilən rəvayət Ayişənin icra etdiyi işlə ziddiyyət təşkil edir. Çünki, о, qardaşı Əbdurrəhman ibn Əbubəkrin qəbrini ziyarət edərdi. Məgər Ayişə Peyğəmbərlə (s) müxalifət qəsdində olub, özünə lənət qazanmaq istəyirdi?\nÜçüncü: Bu rəvayət, Həzrət Fatimənin (s) hər cümə günü və ya həftədə iki dəfə Peyğəmbərin (s), Həmzənin (ə) və digər şəhidlərin qəbrini ziyarət etməsi ilə ziddiyyət təşkil edir.\nMəgər, Həzrət Fatimə (s) Peyğəmbərin (s) sünnəsi ilə müxalifət etmək əzmində idi? Bəlkə -Allaha pənah aparıram- о xanım əziz atasının sünnəsindən xəbərsiz idi? Bir halda ki, o, digərlərinə nisbətdə, Peyğəmbərin sünnəsini dаhа yaxşı bilirdi. Necə ki, ailə üzvləri evdə baş verən hadisələrə agahdırlar.\nHəmçinin, Həzrət Fatimə Peyğəmbərin (s) həyatı zamanı, yeddi il müddətində Ühüd şəhidlərinin qəbrini ziyarət edərdi. Bəs niyə Peyğəmbər (s) bu müddət ərzində bu işə etiraz etmədi? Hətta, Peyğəmbər (s) dünyasını dəyişdikdən sonra da о xanım hәzrәtin öz qəbrini dә ziyarət edərdi. Bu haqda imam Əlidən (ə) belə nəql edilib: "Peyğəmbər torpağa tapşırıldıqda Fatimеyi-Zəhra (s) onun qəbri kənarında durdu və bir ovuc torpaq götürüb gözü üstə qoyub, ağladı və bu şeri oxudu...”\nƏgər qadınlara qəbirləri ziyarət etmək haram idisə, niyə imam Əli (ə) və digər səhabələr Həzrət Fatiməni (s) bu işdən çəkindirmədilər?\nƏHLİ SÜNNƏ ALİMLƏRİNİN FƏTVASI\nDördüncü: Əhli sünnə alimləri qadınların qəbirləri ziyarət etməsinin caiz olmasına fətva vermişlər. Hədisdə gələn lənət, qadınların səbirsizliyi üçündür. Lakin qadınlar səbirli olduqda onlara qəbirlərin ziyarəti caiz sayılır. Necə ki, "Ət-tacul-Cameul-Usul” kitabının müəllifi bunu təsdiq edərək deyir: "Hədisdə işlənən "lənət” kəlməsi qadınların qəbirlərin ziyarət etməsinin haram olmasını ifadə edir. Çünki, adətən, onlar çox səbirsizlik edirlər”.\nHədisdə qadınların dəfn mərasimində iştirakı və qəbirləri ziyarət etməsinin qаdаğаn edilməsi bu mənadadır. Lakin, qadınlar səbirli olub təmkinlərini pozmasalar və gözəlliklərini yad kişilərə göstərməsələr qəbirləri ziyarət etmələrində heç bir maneə yoxdur. Bunu təsdiq edən amillər aşağıdakılardan ibarətdir:\n1- Birinci hədisin ümumi mənası ;\n2- Ayişənin etirafı; (Peyğəmbərə dedi: "Necə ziyarət edim?” O həzrət buyurdu: "Mənim kimi de: "Əssəlamu əla əhliddiyari minəl mumininə vəl musliminə...”)\n3- Ayişənin rəftarı;\nO, qardaşının qəbrini ziyarət edərdi. Abdullah ibn Əbi Məlikə ona etiraz etdikdə, dedi: "Peyğəmbər (s) qəbirlərin ziyarətini nəhy etdi, lakin sonradan qəbirləri ziyarət etməsinə icazə verdi”.\n4- Molla Əli Qari deyir: Hədisin zahiri mənası (Sizi qəbirləri ziyarət etməkdən çәkindirmişdim. Lakin bundan sonra qəbirləri ziyarət edin)\n«نهیتکم عن زیارة القبور فزورها» Ümumi anlamdadır, çünki «نهیتکم» (nәhәytukum) kəlməsində olan xitab kişilərə olduğu kimi qadınlara da aid olur. Hədisdə bitişik yаzılаn şәхs әvәzliyinin kişi cinsi üçün gətirilməsində məqsəd, onun ümumi məna daşıması və ya xitabın ilk növbədə kişilərə aid olması ilə əlaqədardır. Buna baxmayaraq, hədis, qadınlara da aid olur. Elə buna görə də qəbirləri ziyarət etməkdə qadınlarla kişilər bərabər huquqa malikdirlər. Bu anlaşma Peyğəmbərdən (s) nəql edilən hədislə müvafiqdir: O həzrət bir qadının qəbir kənarında ağlamasını gördükdə ona səbirli olmağı tövsiyə etdi. Lakin, onа qəbiri ziyarət etməyi qаdаğаn еtmәdi.\n5- İbn Əbdul Birr deyir: "Qadınlar üçün qəbirlərin ziyarətini cаiz bilən şəxslərin dəlilləri Abdullah ibn Məhəmməddən nəql etdiyim hədisdir”.\nO, deyir: "Əbdulhəmid mənə bir hədis danışdı...İbn Məlikə çatdıqda, deyir: "Bir gün Ayişə qəbirlərin ziyarətinə getdikdə ona dedim:\n- Məgər Allahın Peyğəmbəri (s) qəbirlərin ziyarətini qadağan etməmişdimi? Dedi:\n-Bəli, qаdаğаn еtmişdi. Lakin, sonradan qəbirlərin ziyarətinә icazə verdi.\nHəmçinin, İbn Әbi Məlikədən də nəql edilmişdir:\n"Ayişə qardaşının qəbrini Hоdəcin içindən ziyarət etmişdir.\nƏbu Bəkr deyir: "Musərrəd mənə Nuh ibn Dərracdan, o da Əban ibn Təğləbdən, o da Cəfər ibn Məhəmməddən nəql ilә bir hədis danışdı. Hədis belədir: "Peyğəmbərin (s) qızı Fatimə (ə) həmişə cümə günləri Həmzə ibn Əbdülmütəllibin (ə) qəbrini ziyarət edər və əlamət üçün üzərinə daş qoyardı”.\nƏnəsin rəvayəti haqqında Qəstəlaninin sözü\nƏnəs deyir: "Peyğəmbər (s) qəbrin yanında ağlayan qadının yanından keçdikdə ona buyurdu: "Təmkinli ol, doğmalarınin ayrılığına səbr et”.\nPeyğəmbəri tanımayan o qadın dedi:\n-Məndən əl çək, sən mənə üz vermiş müsibətdən xəbərsizsən...\nBu hədisin iddiamızla (qadınların qəbirləri ziyarət etməsinin caiz olması) necə müvafiq olmasına irad edənlərin cavabında deyirik: Peyğəmbər (s) o qadını qəbri ziyarət etməkdən çəkindirmədi. Məlum olur ki, qəbrin ziyarət edilməsinin – ziyarət edən istər qadın olsun, istər kişi, istər müsəlman olsun, istər kafir–heç bir iradı yoxdur. Çünki, Peyğəmbər (s) kəlamında heç bir şərh verərək açıqlamamışdır.\nNuri deyir: Bütün alimlər qadınların qəbirləri ziyarət etməsini caiz bilmişlər.\nO deyir: Konkeret olaraq, müsəlman şəxslərin qəbirlərini ziyarət etmək kişilər üçün müstəhəbdir. Çünki, Müslimdən rəvayət olan hədisdə Peyğəmbərin (s) belə buyurduğu nəql edilir: "Sizi qəbirləri ziyarət etməkdən çəkindirdim. Lakin, bundan sonra qəbirləri ziyarət edin. Çünki bu iş sizə axirəti xatırladır.”\nLakin qadınların qəbirləri ziyarət etməsi onların taqətsizliklərinə görə məkruh edilmişdir. Əbi Hüreyrənin hədisini rəvayət edən Tirmizi deyir: Hədis (Allah qəbirləri ziyarət edənlərə lənət etsin) həsən və səhihdir. Bu rəvayət qadınların ziyarət zamanı növhə deyib, ağlayıb, ah-nalə etməsinə, bir-bir ölən şəxslərin adlarını çəkmələrinə və ya onların yaxşı əxlaqlarını xatırlamaqlarına aiddir. (Necə ki, bu, qadınların adəti sayılır).\nQurtəbi deyir: Bu hədis, əksər vaxtını qəbristanda keçirən qadınlara aiddir. Necə ki, hədisdə ifadə olunan "zavvarat” kəlməsi (mübaliğə forması) buna sübut hesab edilə bilər.\nBəhsin xülasəsi: Qəstəlaninin nəzərinə görə qadınların qəbirləri ziyarət etməsi caiz, lakin məkruhdur. Qadınların ziyarətini lənətləyən hədisə gəldikdə isə o da qadınların ziyarət zamanı ağlayıb, növhə demələrinə, ah-nalə etmələrinə... əsaslanmışdır.\nƏbdulbirr – bu hədisləri nəql etdikdən sonra – deyir: Əbu Bəkr demişdir: Bir nəfərin Əbu Abdullahdan (Əhməd ibn Hənbəl) qadınların qəbirləri ziyarət etməsi haqqında soruşmasını eşitdim.. O, cavabında demişdir: "Ümid edirəm bu əməldə irad olmasın.”\nYenə ona, "Ayişə qardaşının qəbrini ziyarət edərdi” sualı verildikdə demişdir: Lanki, İbn Abbasdan nəql edilən bir hədisdə Peyğəmbər (s) qəbirləri ziyarət edən qadınları lənətləmişdir.\nSonra özü sual edərək soruşub: İbn Abbasdan nəql edilən hədisin sənədində аdı çәkilәn Əbu Saleh necə şəxsdir? Nəzərə çarpır ki bu sözü ilə Əbu Salehin zəif olmasını xatırlamaq istəmişdir. Sonra sözünə əlavə edərәk deyir: "İnanıram ki, Aişə qardaşının qəbrini ziyarət etmişdir”.\nHafiz Albani "Allah qəbirləri ziyarət edən qadınlara lənət edir” hədisini nəql edərək, deyir: Hədislər arasında bu hədisi təsdiq edən ayrı bir hədis görmədim. Bu hədis الرج» «لعن الله المتخذین علیها hədisinin bir hissəsidir. Hər ikisinin sənədi zəifdir. Doğrudur, bəzi şəxslər bu hədisə istinad еdәrәk qаdınlаr üçün qәbir ziyаrәtinin hаrаm оlmаsını sübut etmək istəmişlər. Amma mən onlara bu hədisi Peyğəmbərə aid etməməyi tövsiyə etdim. Çünki, bu hədis səhih deyil.\nİbn Abidin yazır: Peyğəmbərin (s) qəbrini ziyarət etmək qadınlar üçün müstəhəbdirmi? Səhih hədislərə əsasən, Peyğəmbərin (s) qəbrini ziyarət etmək müstəhəbdir və heç bir kərahəti yoxdur. Əlbəttə, kərahətin olmaması alimlərin tövsiyələrinə əməl etmək şərtilədir. Amma (məzhəbimizdə) ən səhih kəlam Kərxi və qeyri kərxilərin sözləridir. Kərxinin sözünə əsasən qəbirlərin ziyarəti –həm qadınlar, həm də kişilər üçün– heç bir iradı olmadan caizdir. Qeyri kərxilərin sözlərinə əsasən, qəbirlərin ziyarəti qadınlar üçün müstəhəbdir. Çünki, səhabələr ümumi mənada demişlər: Qəbirlərin ziyarəti müstəhəbdir. (Bu qadınlara da aid olur). Hətta, "Nəsrul-libab” kitabının müəllifi qəbirlərin ziyarətini vacib bilmişdir.\nTirmizi yazır: Bu hədis "لعن رسول الله زائرات القبور” həsən və səhihdir və bəzi elm sahiblərinin nəzərinə görə, Peyğəmbər (s) qəbirlərin ziyarətini icazə verdiyi hökm qadın və kişilərin hamısına aid olur.\nO, yazır: "Bəzi alimlərin qadınların qəbir ziyarətinә getməsini məkruh hesab etməsi onların ziyarət zamanı ağlayıb, halsızlıq etməsi ilə bağlı olub\nQəstəlani yazır: Qadınların Peyğəmbərin (s) qəbrini ziyarət etməsi məkruh sayılmır, hәttа müstəhəbdir. Necə ki, İbn Rüfət və Əl-Qumuli demişdir: Yaxşı olardı ki, digər qəbirlərin ziyarəti, Peyğəmbər (s) və övliyaların ziyarəti kimi qadınlar üçün müstəhəb hesab edilsin.


azfreespeech Dövlət qəzeti dövlət orqanlarının mətbuat xidmətlərini “vurdu” – azfreespeech\nDövlət qəzeti dövlət orqanlarının mətbuat xidmətlərini “vurdu”\nModern.az saytı xəbər verir ki, Milli Məclisin rəsmi orqanı olan “Azərbaycan” qəzeti “Mətbuatdan «gizlənən» mətbuat xidmətləri” adlı yazı ilə bəzi dövlət orqanların ictimaiyyətlə əlaqələrə məsul qurumlarını tənqid edib.\nQəzetin yazdığına görə, jurnalistlərin narazılıq etdiyi ünvanlardan biri Bakı Şəhər İcra Hakimiyyətinin mətbuat xidmətidir.\n“Bu xidmətin əməkdaşları müxbirin informasiya almaq hüququna məhəl qoymurlar, məlumatlardan xəbərsizdirlər, şöbələrdə telefonları götürən olmur. Rayon icra hakimiyyətlərində isə müraciətlərə məhdud dairədə cavab verilir, amma onun dərc olunması üçün öz rəhbərliklərinin icazəsini şərt kimi qoyurlar. Bu problem əksər dövlət qurumlarına, nazirlik, təşkilat və komitələrə də aiddir. Bunu informasiyanı gizlətmək, öz rəhbərliyinin mənfi planda görünməsinə müqavimət kimi də qiymətləndirmək olar. Belə təşkilatlar tənqid olunduqdan sonra onun əməkdaşları faktları inkar etməyə çalışırlar. Nəticədə həmin mətbuat xidmətləri informasiya verən deyil, informasiya axınının qarşısını alan qurumlara çevrilirlər! Onların işinin səmərəsi sıfıra bərabər olur!”-deyə “Azərbaycan” qəzeti yazıb.\nRəsmi dövlət qəzeti Nəqliyyat Nazirliyi, Bakı şəhəri Təhsil İdarəsi, “Azərsu” və “Azəriqaz” səhmdar cəmiyyətlərinin mətbuat xidmətlərinin suallara vaxtlı-vaxtında cavab verməməkdə qınayıb.\n“Güc nazirliklərindən və hüquq-mühafizə orqanlarından isə istədiyin məlumatla deyil, onların verdiyi informasiyalarla kifayətlənməlisən. Müdafiə Nazirliyinin hospitallarından, xəstəxanalarından yazmaq üçün belə onlara rəsmi şəkildə müraciət edilməli, icazə alınmalıdır. Ekologiya və Təbii Sərvətlər Nazirliyi, Dövlət Torpaq və Xəritəçəkmə Komitəsinin mətbuat xidmətləri çox istəyirlər ki, jurnalistlərə zəngin informasiya versinlər. Lakin əməkdaşların peşəkarlıq səviyyəsinin aşağı olması buna imkan vermir. Ona dörə də mətbuat xidmətlərinin fəaliyyəti həm də bu qurumlara rəhbərlik edənlərin şəxsi idarəçilik keyfiyyətləri ilə bağlıdır desək, yəqin ki, yanılmarıq”-deyə “Azərbaycan” qəzetində yazılan məqalədə bildirilib.\nQəzet yazır ki, əksər nazirliklərdən, eləcə də AMEA-nın institutlarından göndərilən yazılar aşağı səviyyədə, zəif, dəqiqləşdirilməmiş, hətta bəzən yanlış faktlardan ibarət olur. Məqalənin dili, üslubu redaktəyə belə gəlmir.\n“Azərbaycan” qəzeti daha sonra yazır:\n“Problemlərin digər bir qismi mətbuat xidmətlərinin KİV-lər arasında ayrı-seçkiliyə yol verməsi zəminində baş qaldırır. Müşahidələr göstərir ki, bəzi hallarda mətbuat xidmətlərinin rəhbərləri informasiyaları şəxsi münasibətləri yaxşı olan jurnalistlər vasitəsilə yaymağa üstünlük verirlər. Və yaxud obyektiv üstünlüklə bağlı daha operativ yayım imkanları olan internet saytları ilə işləməyə çalışırlar. Lakin bu zaman digər KİV-lərin də operativ məlumat almaq hüququ təmin olunmalı, qanunun tələblərinə riayət olunmalıdır. Eyni zamanda, mətbuat konfranslarına və brifinqlərə yalnız “dost jurnalistlər”in dəvət edilməsi kimi xoşagəlməz ənənəyə də son qoyulmalıdır!”.\n“Azərbaycan” qəzeti bildirir ki, bəzi bir sıra dövlət orqanlarının internet saytları “sürət əsri”nin tələblərinə tam cavab vermir.\n“Eyni zamanda əksər dövlət və qeyri-dövlət qurumlarının saytlarında mətbuat xidmətlərinin, ictimaiyyətlə əlaqə şöbələrinin telefonları göstərilmir. Məsələn, Mədəniyyət və Turizm Nazirliyinin, Dövlət Statistika Komitəsinin internet saytlarından mətbuat xidmətləri ilə əlaqə telefonlarını əldə etmək mümkün deyildir.\nBu günlərdə ölkə rəhbərinin sədrliyi ilə 2012-ci ilin 9 ayının sosial-iqtisadi yekunlarına həsr olunmuş iclas keçirilsə də, hələ də əksər nazirliklərin və komitələrin internet saytlarında bu dövrdə görülmüş işlərlə bağlı hesabatlara rast gəlinmir. Diasporla İş üzrə Dövlət Komitəsi sonuncu dəfə 2011-ci ilin hesabatını 2012-ci ilin fevralında yerləşdirib. Elə nazirliklər var ki, saytlarında ən axırıncı hesabat 2010-cu ilə aiddir. Bu, bütün hallarda bəsitliyə səbəb olur. Əksər saytlar küçələrdə vurulan elanlara oxşayır. Onlar illərlə dəyişməz olaraq qalır. Halbuki sayt öz sahibinin fəaliyyətinin canlı güzgüsü olmalıdır”.\nQəzet yazır ki, bəzi dövlət qurumlarının saytlarında ciddi qüsurlardan biri də informasiyaların keyfiyyətinin aşağı olmasıdır. Materialın həcmi az olur, hətta bir cümlə verilir, faktlarda konkretlik əksini tapmır, informasiya almaq hüququna hörmət hiss olunmur. Təqdim edilən mənbələr çox vaxt açılmır. Belə bir vəziyyətin tipik səbəbi saytları idarə edən adamların mütəxəssis olmamasıdır. Məsələn, M.F.Axundzadə adına Milli Kitabxananın saytı adi tələblərə cavab vermir. Bu kitabxana ixtisasca informasiya sistemləşdiricisidir. Lakin onların elektron xidmətini hazırlayanların arasında məhz belə mütəxəssislərin yoxluğu açıq-aydın hiss olunur.\nAilə, Qadın, Uşaq Problemləri üzrə Dövlət Komitəsinin saytı çox vaxt açılmır, lazımi informasiyanı əldə etmək olmur. Yenilənən məlumatlar yalnız komitə sədrinin görüşləri, səfərləri ilə bağlı olur. Görülən işlər barədə məlumatlara az yer verilir. Araşdırma, təhlili yazılar, demək olar ki, yox dərəcəsindədir.\nDigər tərəfdən, Azərbaycan Respublikası Sənaye və Energetika Nazirliyinə məxsus saytın yalnız Azərbaycan dilində təqdim olunması əcnəbi jurnalistlərin məlumat almaq imkanlarını məhdudlaşdırır. Əksər nazirlik və şirkətlərdə rüblər üzrə hesabatların saytda yerləşdirilməsində ləngimələr müşahidə edilir. Çox vaxt saytların “press-relizlər” linkindən hansısa xəbəri götürmək qeyri-mümkün olur”.\n“Azərbaycan” qəzeti yaxşı saytlar da misal göstərib: “AMEA-nın Rəyasət Heyətinin, Fizika İnstitutunun, BDU-nun, ATU-nun, BSU-nun, TQDK-nın, İqtisadi İnkişaf, Vergilər və Daxili İşlər nazirliklərinin və s. saytları nümunəvi və informasiya ilə dolğundur”.


Qızcığazın taleyi » Eyruzunsesi.az\nO, bütün gecəni imtahanlara hazırlaşdığından yatağına səhərə yaxın uzanmışdı. Bazar günü olduğundan günortaya qədər yatacağına qərar vermişdi.\nAmma gördüyü yuxu onu bərk sarsıtmışdı və o üzdən yuxusunu tam ala bilməmişdi. Yatağından qalxmayaraq yerindəcə gördüyü yuxunu düşünürdü.\nBalaca qızcığazın başına gələn o bədbəxt hadisə ona çox pis təsir etmişdi. Özünü yorğun hiss edirdi. Bədənini yumuşaltmaq üçün bir neçə dəfə gərnəşsə də, əsnəyərək dərindən nəfəs alsa da, amma bu heç nəyi dəyişmədi. Ağ mələfəni burnunun üstünə qədər çəkdi, gözlərini tavana zilləyərək fikrə daldı. Balaca qızcığazın sonrakı taleyi onu çox narahat edirdi...\n-Salam, Zəminə. Mənəm ey, Gülər xala. Necəsən, qızım?\n-Hə, tanıdım, salam, Gülər xanım. Çox sağ olun, yaxşılıqdır, təşəkkür edirəm. Buyurun, eşidirəm sizi.\nGülər xanım, əlli-əlli beş yaşlarında olsa da, zahirən çox yaşlı görünürdü. Çoxdan rəng görməyən saçları ağappaq idi. Həyat onun belini vaxtından qabaq əymişdi. Belə ki, düz iki il bundan qabaq qızı ilə kürəkəni rayondan qohumlarının toyundan qayıdan zaman əyləşdikləri taksinin sürücüsü qəfildən idarəetməni itirmiş və maşın körpüdən aşağı yuvarlanmışdı. Nəticədə sürücü və sərnişinlərin hər ikisi yerlərindəcə keçinmişdilər.\nElə həmin gündən də qızının dörd və altı yaşlı körpələrinə o himayədarlıq edirdi. Uşaq bağçasında tərbiyəçi kimi çalışan Gülər xanıma, nəvələri ilə öz evində yaşamaq rahat olduğundan o, qızının mənzili boş qalmasın deyə, tələbə qızlara kirayəyə vermişdi.\n-A qızım, utanıram da deməyə, imkanın varsa bu ayın pulunu gecikdirmə. Ayın sonu nəvələrimi kəndə aparacam, istəyirəm onlara bir az əyin-baş alam. Üst-başları lap nimdaş hala düşüb. İmkanın yoxdursa...\n-Narahat olma, Gülər xanım, evdən pul göndəriblər, - sonra, ani olaraq fikrə getdi, divar saatına tərəf boylanaraq, dilləndi, - saat üçə qədər çatdıracam.\nZəminə artıq iki ilə yaxın idi ki, özündən bir kurs yuxarı oxuyan rəfiqəsi ilə bu mənzildə kirayədə qalırdı. Rəfiqəsi rayon məktəblərinin birində tərcübə keçdiyindən, Zəminə mənzildə hələlik tək qalırdı. Bunu bilən Niyaz dəfələrlə ona qonaq gəlmək istəsə də, Zəminə qəti şəkildə razılıq verməmişdi. Amma bu gün o, saat ikidə Niyazı bu mənzildə qarşılamağa hazırlaşırdı.\nDünən mərkəzi kitabxanadan çıxarkən Zəminəni evinə ötürən Niyaz, ona vacib sözü olduğunu söyləmiş və bu sözü ona ancaq sabah deyə biləcəyini vurğulamışdır. Binanın qarşısında Zəminədən sabahkı görüş üçün razılıq alan Niyaz, onu restorana nahara dəvət etdiyini, səhər saat ikidə dalınca gələcəyini deyib, sevinə-sevinə ondan ayrılmışdır...\nOnlar düz üç il bundandan qabaq Mərkəzi Kitabxananın pilləkənlərində rastlaşmışdılar. Sonra belə gözlənilmədən “rastlaşmalar” tez-tez baş verməyə başlamışdı. Təsadüfdənmi və ya zərurətdən, nədənsə çox vaxt Niyaz Zəminənin oturduğu oxu zalındakı masa ilə yanaşı əyləşirdi. Beləcə yavaş-yavaş onların ilk tanışlıqları başladı və bir neçə aydan sonra özləri də hiss etmədən bu tanışlıq dostluğa çevirildi. Zəminə “Məktəbəqədər təlim-tərbiyə və ibtidai təhsil” fakültəsində təhsil aldığından qrupdakı tələbə yoldaşlarının hamısı qızlar idi və bu qızlar qiyabi də olsa Niyazı tanıyırdılar.\nMemarlıq və İnşaat Universitetində təhsil alan Niyazı tez-tez Pedaqoji Universitetin qarşısında görmək olardı. Onların bir-birilərini sevməsini artıq Zəminənin tələbə yoldaşları da bilirdilər. Hətta bir dəfə sonuncu zəng vurulanda pəncərədən boylanan rəfiqələrindən biri, - Yazıq Məcnun yenə də Leylisini gözləyir, demiş, digər bir qız isə onun sözünə əlavə etmişdir, - Yox, o, ağlını itirən Məcnuna heç oxşamır, görmürsüz yaraşıqlı, ağıllı və müasir oğlandır?!\nHeç Zəminə də səhranın istisində qaralmış Leyliyə qəti bənzəmir. Zəminə öz gözəlliyi ilə Cülletdaya, Niyaz isə öz görünüşü ilə Romeoya bənzəyir. Bu sözlərdən Zəminənin qanı qaralmış, bir neçə gün sonra tələbə yoldaşlarına onları nakam sevgililərə bənzətmələrinə qəti etirazını bildirmişdir...\nZəminə ilk olaraq yatağ otağını səliqəyə saldı və sonra onsuz da təmiz olan qonaq otağına əl gəzdirdi. İşlərini qurtarıb yaxalanmaq üçün vanna otağına daxil oldu. Saçlarını islatmasın deyə, başına xüsusi hamam papağını keçirib suyun altında dayandı. Su onun bədənini islatdıqca ruhunun dincəldiyini, yorğunluğunun necə aradan qalxdığını hiss edirdi. Buna baxmayaraq hamam otağında ən çoxu on beş dəqiqə qalmağa hövsələsi yetirdi.\nO, bir çox gənc qızlardan fərqli olaraq, nə yuyunan zaman, nə də ki, hamamdan çıxıb qurulanan zaman heç vaxt güzgü qarşısında öz bədəninə baxmağı xoşlamazdı. Hətta onunla bir otaqda qalan rəfiqəsi də heç vaxt onu çılpaq halda görməmişdi. Zəminə bunu utancaqlığı ilə bağlı olduğunu izah edirdi. Amma saatlarla saçları ilə oynamaqdan, gün ərzində onların düzümünü bir neçə dəfə dəyişməkdən yorulmaz, əksinə bundan zövq alardı.\nBu dəfə saçları ilə məşqul olmağa da nə həvəsi vardı, nə də ki, vaxtı. Bir azdan Niyaz gəlməli idi. Mavi rəngli, üstündə zərif qırmızı gülləri olan, aşırmalı ipək xalatını geyinib, hamam otağından çıxdı və mətbəxə keçdi. Çayniki doldurub qaz plitəsinin üstünə qoydu. Acından ürəyi üzülürdü. Soyuducudan pendir, yağ, kolbasa çıxardıb masaya düzdü. Çörəyi doğramaq üçün bıçağı götürmək istəyirdi ki, qapının zəngi çalındı.\nTələsmədən qapıya tərəf getdi. Dəhlizdən asılmış güzgüdə bir daha barmaqları ilə saçlarına, qaşlarına toxunub xalatının onsuz da uzun olan ətəyini aşağı dartdı. Qapını kimin döydüyünü soruşmadan kilidi açdı, gələn Niyaz idi.\n-Salam. Sən hələ hazır deyilsən, biz axı, səninlə danışmışdıq.\n-Salam, Niyaz. Danışmışdıq, amma bir məsələ var.\n-Nə məsələ? Nə olub ki? Bəlkə deyəsən?\n-Bəlkə içəri keçəsən, yoxsa elə burda danışaq?\n-Sən evdə nahar eləmək istəyirsən? Demişdim axı, bu gün naharımız restoranda, romantik süfrə arxasında olacaq.\n-Zəminə, bu gün sən nədənsə çox qayğılı görünürsən, xəstə deyilsən ki, özünü necə hiss edirsən?\n-Hə, elədir, özümü qayğılı və pis hiss edirəm. Amma xəstə deyiləm, düşünürəm ki, keçər.\n-Qayğılı görünürəm ona görə ki, bu pulu saat üçə qədər küçəmizin o başındakı uşaq bağçasında işləyən ev sahibəsi Gülər xanıma çatdırmaq lazımdır.\n-Bu məsələ aydındır və düzələndir. Bu heç! Bəs özünü niyə pis hiss edirsən?\n-Yox, heç bir çay olmayacaq, ilk olaraq əhvalının pis olmağının səbəbini söylə. Bəlkə, buna səbəbkar mənəm?\n-Yox, sən deyilsən. Bu gecə çox pis yatmışam. Buna da səbəb gördüyüm bir yuxu olub və bu mənə çox pis təsir edib. Hələ də özümə gələ bilmirəm.\n-Yuxuda görürəm ki, mənim dörd yaşım var və biz uzaq dağ kəndində yaşayırıq. Atam işdə olduğundan evdə anamla mənəm. Anam tut ağacımızın altında paltar yumağa hazırlaşır, mən isə ağacdan asılan yelləncəkdə yellənirəm. Paltarı yumaq üçün qaynar suyu ləyənə tökən anam mənə qəti olaraq ləyənə yaxınlaşmamağı tapşırır və çirkli paltarları gətirmək üçün eyvana qalxır. Bu vaxt qonşu kənddə yaşayan uzaq qohumumuz elə mən yaşda olan qızı ilə darvazadan həyətə daxil olur. Anam gələn qohumları görüb, əlində olan yuyulası paltarları ləyənin yanına ataraq, görüşmək üçün onlara yaxınlaşır. İki qadın bir-birini qucaqlayan anda, onların ayaqlarına dolaşan həmin o qızcığaz arxası üstə qaynar su ilə dolu olan ləyənin içərisinə yıxılır. Mən bunu görsəm də, qışqıraraq onları xəbərdar edə bilmirəm, qorxudan səsim çıxmır və qız da bir an çırpınaraq gözlərini yumur. Tez yelləncəkdən düşüb, şoka düşən qızı ordan çıxartmaq üçün yaxınlaşanda, qadınlar bu mənzərəni görürlər. Qızın anası tez məni kənara itələyib, qızını qaynar ləyənin içərisindən çıxarır və fəryad edərək uşaq qucağında kənd xəstəxanasına tərəf qaçır. Kənd xəstəxanasında olan vəziyyətdə ki, hamıya məlum olduğundan, kənd camaatının köməkliyi ilə uşağı rayon xəstəxanasına çatdırırlar. Nə isə, qızın yanmasında hamı məni günahkar bilir. Hətta doğma anam da mənim yelləncəkdə yellənərkən ayağımın qızın sinəsinə dəyərək onun ləyənə yıxılması nəticəsində hadisənin baş verdiyini düşünür. Deyilənə görə qız çox ağır xəsarət alsa da, amma xoşbəxtlikdən sağ qalır. Lakin qızın bədəninin görünməyən hissələrindəki yanıq izlərinin heç vaxt getməyəcəyi məlum olur. Bir axşam anam bütün bunları atama söyləyəndə, atamın ona verdiyi cavab məni çox sarsıtdı və yuxudan ayıldım.\n-Hə, sonra? Bəs, atan nə cavab verdi?\n-Atam dedi ki, bəs o qızın sonrakı taleyi necə olacaq, bədəni dünya xəritəsini xatırladan bir qızla kim ailə quracaq? Özü nə qədər ağıllı, savadlı, siması nə qədər gözəl olsa da, belə bədən heç bir kişiyə xoş olmaz.\n-Ay dəli, sən niyə ağlayırsan? Bu sadəcə yuxudur... Hə, yazıq qızcığaz. Əslində atan da haqlıdır, məncə nə qədər aralarında ülvi sevgi olsa da, heç kim gələcəkdə belə qızla ailə qurmağa razı olmaz. O qız sadəcə öz həyatını tək yaşamalıdır və heç bir kişini sonradan seçim qarşısında qoymamalıdır. Mən belə düşünürəm. Bəs sən?\n-Mən bu yuxunu sanki hər gün görürəm deyə, artıq heç nə düşünmürəm! Yorulmuşam! Yaxşı, sən get, Gülər xanımla görüş, mən də hazırlaşım. Pəncərələrim yaman gündədir, güya bu gün onları silməyi planlaşdırırdım. Eybi yox, sonra vaxtım olanda silərəm. Gəl, sənə bir söz deyim, bəlkə bu günkü günümüzü evdə keçirək. Heç hara getməyə həvəsim yoxdur. Xudmani süfrəmiz də hazırdır. Məncə belə daha gözəl olar.\nNecə bilirsən? Hə, bir də bu açarları verərsən Gülər xanıma, deyərsən ki, evin açarlarıdır, qoy onda qalsın.\n-Evdə? Lap yaxşı, olsun evdə. Amma icazə ver, gələndə bir şüşə şampan şərabı alım. Belə bir günü onsuz təsəvvür etmək çətin və günahdır. Bu gün bizim yaddaşımızda əbədi həkk olunmalıdır.\nHəyətə yaxınlaşanda blokun qabağında insanların kiminsə başına yığıldığını gördü və istəməsə də belə yönünü o tərəfdən saldı, axı, yaxınlıqdakı bloka girməli idi. Maraq üçün o da adamların başı üzərindən ortalığa boylandı.\nNə qədər çalışsa da, şüşə silmək üçün istifadə olunan bir ədəd göy maye qabdan və sarı əskidən başqa heç nə görmədi. Bir qədər əvvəl kimsə aşırmalı xalatın ipinin açılması səbəbindən yanıq izləri ilə örtülən sinə və baldırının görünməməsi üçün qızın üstünə ağ mələfə çəkmişdi.\nSiqnal verərək onlara yaxınlaşan təcili yardım maşınını görən Niyaz, xoş olmayan bu hadisədən ayrılıb bloka tərəf addımladı. Döş cibinə qoyduğu qırmızı qaşlı üzüyün yerində olduğunu barmağının ucu ilə yoxlayıb, tələsmədən bloka daxil oldu.\nAzərbaycan Yazıçılar Birliyinin üzvüшаблоны для dle 11.2\nBaxış - 580 Şərhlər - 0 Yüklənmə tarixi - 29-04-2020, 18:46


Palitra qəzeti“Dini radikalizmi doğuran əsas səbəblərdən biri İslam haqqında biliklərin az olmasıdır“\n“Dini radikalizmi doğuran əsas səbəblərdən biri İslam haqqında biliklərin az olmasıdır“\nTarix: 13.11.2018 | Saat: 16:45:00 | E-mail | Çapa göndər\nDini Qurumlarla İş üzrə Dövlət Komitəsinin (DQİDK) və Salyan Rayon İcra Hakimiyyətinin birgə təşkilatçılığı ilə keçirilən “Dini icmalar və gənclər: dini radikalizmlə mübarizə və birgə fəaliyyətin təşkili” mövzusundakı ikigünlük seminar-müşavirə noyabrın 13-də öz işini davam etdirib. Tədbiri giriş sözü ilə açan Salyan RİH başçısı Aparatının İctimai-siyasi və humanitar məsələlər şöbəsinin müdir müavini - dini qurumlarla işin\ntəşkilatçısı Aqşin Babayev bildirib ki, dini radikalizm və xurafat bütün cəmiyyət üçün təhlükəlidir. Natiq eyni zamanda, gənclərin yad dini ideologiyaların təsirindən qorunmasında dini maarifləndirmə tədbirlərinin mühüm rola malik olduğunu deyib. A.Babayev onların milli-mənəvi və ümumbəşəri dəyərlər ruhunda tərbiyə olunmasının\nvacibliyini diqqətə çatdırıb. Daha sonra çıxış edən DQİDK sədrinin birinci müavini Səyyad Salahlı Ulu Öndər Heydər Əliyevin əsasını qoyduğu və bu gün Prezident İlham Əliyev\ntərəfindən uğurla davam etdirilən daxili və xarici siyasət nəticəsində ölkəmizdə hökm sürən ictimai-siyasi sabitlikdən və bütün dünyaya örnək ola biləcək tolerantlıq mühitindən bəhs edib. S. Salahlının sözlərinə görə, Azərbaycanda bütün xalqların və dinlərin nümayəndələri dostluq, sülh şəraitində yaşayırlar. Sədrin birinci müavini respublikamızdakı Azərbaycandakı dinlər və icmalar arasında münasibətlərin yüksək\nsəviyyədə olduğunu diqqətə çatdırıb. DQİDK sədrinin birinci müavini Səyyad Salahlı onu da bildirib ki, bu cür tədbirlərin keçirilməsində məqsəd Azərbaycan xalqının zəngin\nmultikultural və tolerantlıq ənənələrinin təbliği, eyni zamanda, dini radikalizm və ekstremizmlə mübarizədir. O deyib ki, dünyada dinlər və məzhəblərarası münaqişələrin baş verdiyi dönəmdə Azərbaycan özünün tolerantlıq ənənələrini və multikulturalizm modelini dünyaya nümunə kimi təqdim edir. Səyyad Salahlı dini radikalizmin yaranma səbəbləri, fəsadları, təbliğat metodları və ona qarşı mübarizə üsullarından danışıb. Qeyd edib ki, dini radikalizmi doğuran əsas səbəblərdən biri İslam dini haqqında məlumatsızlıq və dini biliklərin az olmasıdır. Buna görə də radikalizmə qarşı mübarizədə birinci növbədə dini maarifləndirmə işinə önəm vermək lazımdır. Daha sonra çıxış edən DQİDK-nın Dini qurumlarla iş üzrə şöbəsinin müdiri Cahandar Əlifzadə dini radikalizm və ekstremizmin cəmiyyət üçün təhlükələrindən danışıb. C.Əlifzadə radikalizm və ekstremizmin yayılması və gəncləri öz təsiri altına almasının qarşısının alınması üçün dini maarifləndirmə tədbirlərinin əhəmiyyətinə diqqət çəkib İslamın insanlara\ndüzgün şəkildə çatdırılmasının vacibliyini vurğulayıb. Tədbir iştirakçıların suallarının cavablandırlması ilə yekunlaşıb.